Одам борки, одамларнинг нақшидур...\nДунёда шундай инсонлар бўладики, уларнинг номи эл-юрт ёдида барҳаёт яшайди. Улар фазилатлари, инсониятга кўрсатган эзгулиги, имони, тақвоси билан дуоларда мудом эсланади.\nБиз хотирлаётган фозил, эътиқодига содиқ инсон, умрини Ислом дини хизматига бахшида этган Шукрулло Султонхўжа ўғли Муҳаммаджоновнинг сиймоси эл хотирасида барҳаётдир.\nШ. Муҳаммаджоновга бошланғич диний саводни чиқаришда, даставвал падари бузруквори Султонхўжа ота, онаси Ниёзой опа, қўшниси Гулсум опа устозлик қилишди. У мактабни тугатгандан сўнг Бухородаги Мир Араб мадрасасида Шаҳобиддин қори, Муҳаммад Амин, Каромат эшон, Мухторжон, Абдуллатиф домлалардан таълим олди. Иордания давлат университетининг шариат факультетида таҳсил олди. 1973 йили унга муборак ҳаж амалларини адо этиш насиб этди.\nЙигирма етти йил мобайнида Чимкент вилоят масжиди бош имоми вазифасини сидқидилдан бажарди. Унинг ташаббуси билан вилоят масжиди қошида илк бор мадраса ташкил этилиб, унда 300га яқин талабага Ислом дини аҳкомларидан сабоқ берилди. Айни дамда унинг шогирдлари шаҳар ва вилоятимизда динимизга хизмат қилиб, келажагимиз эгаларига Аллоҳнинг каломидан, Пайғамбаримиз Муҳаммад (с.а.в) суннатларидан таълим беришмоқда. Шукрулло ака Ислом мамлакатларида ўтган йирик исломий анжуманларда қатнашиб, мустақил Қозоғистондаги Ислом тараққиёти йўлида олиб борилаётган ислоҳотлар билан мусулмон биродарларимизни таништириб борди.\nМаданиятимиз равнақи йўлида ҳам бу инсоннинг хизматлари беқиёс –вилоят ўзбек маданият марказининг ташкил этилишида ҳам Шукрулло ҳожи жонбозлик кўрсатган.\nЖорий йилда ўзининг ўттиз йиллигини нишонлайдиган вилоят ўзбек этномаданият бирлашмасининг биринчи раиси, халқимизнинг миллатпарвар зиёлиси Собиржон Нурматов ва қатор миллатимиз фидойиларининг ташаббуси билан Мустақилликнинг илк йиллариданоқ халқимизнинг тили, маданияти, урф-одатлари ва анъаналари куни нишонланишига эришилди. Истиқлол шабадаси эсиб, вилоятимиз марказида илк бор Наврўзнинг тўйланганлигига кўп юртдошларимиз гувоҳ.\nШукрулло аканинг давлатимиз сиёсатини юритишда ҳам алоҳида ўрни борлигидан ҳамюртларимиз бохабар. Чимкент шаҳар Ал Форобий тумани халқ депутатлари Кенгашига депутат этиб сайланди. 2000 йилда Элбошимиз Н. Назарбаев билан учрашиб, Ўзбекистон-Қозоғистон чегарасидаги борди-келди муаммоларини ҳал этиш масалаларини кўтарди. 2006 йили эса Чимкент шаҳар Абай туман “Отан” партияси сиёсий кенгаши раиси этиб сайланди. Конфессиялараро ҳамжиҳатлик, миллатлараро тотувликни мустаҳкамлаш, шаҳарни ободонлаштириш, маънавий, маданий ёдгорликларни қайта тиклаш, анъаналарни сақлаб қолиш йўлидаги меҳнатлари зое кетмади. Унинг саъй-ҳаракатлари билан вилоятимиз аҳли “Жанубий Қозоғистон” вилоят ижтимоий-сиёсий газетасини она тилида мутолаа қилиш бахтига муяссар бўлди, ўзи муассис бўлган “Жамият ва маърифат” газетаси орқали ҳамюртларимизнинг маънавий камол топиши, сиёсий онгининг ўсиши, диний ривожланиши йўлида залворли ишлар амалга оширилди.\nХайрия тадбирлари, савоб ишларида барчамизга ибрат маърифатпарвар олим мамлакатимизда илк бор Қувайтдаги Осиё мусулмонлари қўмитасининг Шимкент ваколатхонасини очишга муваффақ бўлди. Мазкур ташкилот маблағи эвазига юртимизда масжидлар барпо этилди, улар қошидаги мадрасаларда болаларга диний савод чиқариш насиб этди. “Ан-Нур” хайрия жамғармасига раҳнамолик қилган миллатимиз фахри кўп савоб ишлари билан ҳамюртларимизнинг дуосида бўлди.\nШ. Муҳаммаджоновнинг вилоят ўзбек театри очилишида ҳам ташаббускор бўлгани халқимизга маълум.\nТеатрнинг очилишида унинг тасмасини қирқаётган Элбошимиз Н. Назарбаев ҳожи отанинг қўлини олиб, айтган эзгу тилаклари динлараро, миллатлараро тотувлик йўлида қилинаётган эзгу ишлар зарварақларга муҳрланиб қолди.\nҲамжиҳатлик, тотувлик, муқаддас динимизнинг таълимотларини ҳамюртларимиз онгига сингдиришга муносиб ҳисса қўшган ажойиб инсон амалга оширган хайрли амаллари ҳамюртларимиз хотирасида узоқ яшайди.\nИкромжон ҲОШИМЖОНОВ, ҚР ўзбек этномаданият бирлашмалари “Дўстлик” ҳамжамиятининг раиси, 2019-03-12, 11:39 178


Фарзандларингиз бу оламга нур келтирсин — Dilkashradio.com\nАссалому алайкум. Ҳар бир она фарзанди комил ва муваффақиятли инсон бўлиб етишиши учун ҳаракат қилади. Фарзанднинг дунёга келиб эришиши керак бўлган нарсаси обрў ва муваффақият эмас. Бу унинг бу оламга нур келтира оладиган фарзанд бўлишидир. Фарзандингиз қандай таълим олишидан қатъий назар, бир зумда зулматга ва қарама-қаршиликка айланиб қоладиган бу оламга нур бўлиши учун фарзандингизга қандай илҳом беришингиз мумкинлиги ҳақида ўйлаб кўришингиз лозим. Эътиқодни сақлаб қолиш осон эмас, айниқса у атрофингиздаги одамларнинг эътиқодидан фарқ қилса. Фарзандларингиз сизлар амал қиладиган қоидаларни доимо ёдда сақлашлари жуда муҳим. Бошқа одамлар уларнинг эътиқодларини муҳокама қилишларини ва бу нарса ҳар доим ҳам ёқимли ва адолатли бўлмаслигини фарзандларингизга айтинг.\nФарзандларингизга синфдошларига ўрнак бўлишни, нур бўлишни ҳамда ҳатто атрофдагилар бу йўлни нотўғри, деб ҳисоблаганларида ҳам бошқаларга тўғри йўлни танлашда ёрдам беришга ўргатинг. Шу билан бирга, фарзандларингизга уларнинг фикрига қарши чиққан инсонларни ҳам ҳурмат қилишга ўргатинг. Бошқалар уларга қандай муносабатда бўлишларини исташса, уларни ҳам бошқаларга ҳудди шундай муносабатда бўлишга ўргатинг. Болага унинг эътиқодини ҳурмат қилмайдиган ёки унинг фикрига қарши чиқадиган инсонларга дуч келганда ҳам ўз қадриятларини ҳимоя қилишни ўргатиш муҳим аҳамиятга эга. Ҳар доим ҳаммага бирдай ёқишнинг иложи йўқ. Ҳар доим ҳам ҳамма одамлар бизнинг фикримизга қўшилмайдилар. Бу ҳақиқат дунё яралгандан бери мавжуд. Атрофдагиларнинг қаршиликлари ҳамда зиддиятлардан қочишнинг иложи йўқ бўлгани учун бундай вазиятлардан фаҳрли ва муносиб тарзда чиқиб кетишни фарзандингизга ўргатишингиз керак.\nФарзандингиз билан ролга киринг. У билан бирорта саҳна кўринишини қўйинг. Унга шундай денг: “Тасаввур қил, синфдошинг сенга шундай деса: “Мен сен билан ўйнамайман, чунки мен яхши кўрган видео ўйинларни ўйнашингга уйингдагилар рухсат беришмайди. Менимча, ота-онанг сени биздан яхшироқ, деб ўйласа керак”. Сенингча, бу вазиятда унга қандай жавоб бериш мумкин?” Болага тайёр жавобни таклиф қилинг: “Мен билан ўйнашни истамаганингдан афсусдаман. Мен сен билан жон деб ўйнаган бўлардим. Биз қандайдир бошқа ўйин ўйнашимиз мумкин эди. Шунчаки, ота-оналаримиз ҳар хил қоидаларга амал қилишади. Бизнинг оиламиз сизларнинг оилангиздан яхшироқ ёки ёмонроқ, деб ўйламайман, шунчаки бизда тартиб шундай. Эҳтимол, бизда бўлмаган қандайдир қоидалар сизларнинг оилангизда бордир. Шунга нима қилибди? Фарзандингизга ўз ҳисларини баён қилишига имкон беринг.\nЎз ҳиссиётларини сиз билан бўлишиши учун уни илҳомлантиринг ва “Ҳа, нима учун бунчалик ҳафа бўлганингни тушунаман”, деб унинг ҳиссиётларини тан олинг. Фарзандингиз атрофдагилар билан мудоқотда таваккал қилиши ва кейин унинг муваффақияти ёки мағлубиятини бирга кўтариш учун, унга хавфсиз муҳитни яратинг. Агар унга қўрқмай таваккал қилишни ўргатсангиз, ёлғиз ўзи шундай ҳолатга тушиб қолганида нима қилишни билиб олади. Уйингизга болаларни ўйнашга чақиринг, уларнинг орасидаги муносабатни кузатинг ва мабодо вазият назоратдан чиқиб кетса, қандай тўғри ҳаракат қилишни ўргатиш учун ҳам уларнинг ёнида бўлинг. Ҳаммаси яхши, ортиқча ҳаракатларсиз ўтганида фарзандингизни мақтаб қўйинг. Фарзандингизга, мукаммал эмаслигини ва унинг кўнглини қолдиришлари мумкинлигини ва кўнгил қолишлардан чиқиб кетишни ўрганиш бу – улғайишнинг бир қисми эканини тушунтиринг.


КИМЁВИЙ ВОСИТАЛАРДАН ЗАХАРЛАНИШДА ТЕЗ ЁРДАМ\nДори воситаларидан захарланиш\nАгар дори воситаларидан захарланиш юз берса дархол врачни чақириш ва у келгунча қадар пациент қайси дори воситасини ва қандай миқдорда қабул қиганини аниқлаш зарур. Турли дори воситаларидан захарланишнинг клиник белгилари турлича бўлади. Бу инсоннинг тормозланиши, онгини хиралашуви, қусиш, бўшашиш, оғзидан сўлак оқиши, совуқ қотиш, тери қопламаларини оқариши, ўзини ғалати тутиш ва талвасалар бўлиши мумкин.\nАгар бемор врач келгунга қадар хушини йўқотмаса овқатдан захарланишдаги каби тезкор муолажаларни бахариш мумкин. Агар жабрланувчи хушида бўлмаса қусуқ моддасидан тиқилиб қолмаслиги учун ёнбошга ётқизиб, пульси ва нафас олиши назорат қилинади. Керак бўлса реанимацион чоралар кўрилади.\nКислота ва ишқордан захарланиш\nКонцентрланган кислота ва ишқорлар кучли захар хисобланиб, токсик таъсирдан ташқари улар тушган жойида куйиш белгиларини намоён қилади. Кўпинча захарланиш оғиз орқали содир булгани сабабли асосан лаблар, оғиз бўшлиғи ва халқумни куйиши кузатилади. Бундай моддалардан захарланишда биринчи ёрдам кўрсатиш: ошқозонни тоза сувда ювиш, кислота ёки ишқорни кучсизлантириш мақсадида сут ёки ўсимлик мойи ичириш тавсия этилади. Кислотани таъсирини камайтириш мақсадида ишқорий воситалар қўллаш ва ошқозонни ювмасдан туриб қусиш рефлексини чақириш маън этилади.\nГазли моддалардан захарланиш\nЗахарли моддаларни организмга нафас йўллари орқали тушиши интоксикациянинг оғир турларидан бири хисобланади. Бу ерда захарли моддаларнинг ўпка орқали қонга ўтиши натижасида нафақат нафас тизими балки бутун организм зарарланади. Шундай қилиб хавф икки томондан келади: 1. интоксикация. 2. нафас олиш жараёнини бузилиши.\nБиринчи ёрдам кўрсатиш пациент хушида бўлган тақдирда тоза хавога олиб чиқиш, кўйлаги ёқаларини бўшатиш, имкон қадар оғизни содали сув (1 литр сувга 1 ош қошиқ) билан чайиш талаб этилади.\nАгар бемор хушини йўқотган бўлса бошини бироз кўтаган холатда ётқизилиб, хаво йўналишини таъминлаш, зарур холатларда тез ёрдам врачлари етиб келгунга кадар реанимацион чоралар кўриш талаб этилади.\nОктябр 07, 2017 4553 2 Рукн ТЕЗ ЁРДАМ\nЗАХАРЛАНИШЛАР. ТЕЗ ЁРДАМ ПРИНЦИПЛАРИ....\nОкт 07, 2017 7161\nОЗИҚ-ОВҚАТДАН ЗАХАРЛАНИШЛАРДА ТЕЗ ТИББИЙ ЁРДАМ КЎРСАТИШ....\nОкт 07, 2017 5741


Бирлашмаган Миллатлар Ташкилоти « Ўзбекистон Халқ Ҳаракати\nБирлашмаган Миллатлар Ташкилоти\n09 October 2012 - 11:36\nБМТ Босниядаги қатлиом учун дунё жамоатчилигидан узр сўради…\nБМТ Суриядаги қатлиом учун дунё жамоатчилигидан ҳозирча узр сўрагани йўқ…\nБМТ Ироқдаги, Афғонистондаги қатлиом учун ҳам дунё жамоатчилигидан ҳозирча узр сўрагани йўқ…\nБу ташкилот Бирлашган Миллатлар Ташкилотими ёки Бирлашмаган Миллатлар Ташкилотими?\nБМТ иккинчи жаҳон урушидан кейин қурилган эди. Унинг қурилиш ғояси ер юзида тинчликни ҳоким қилиш ва дунё халқлари ўртасида ҳамкорликни йўлган қўйишдан иборат эди. Кейинги ўн йилликларда БМТ ўзининг бу ғоя ва мақсадидан узоқлашмадими? Совуқ уруш йилларида БМТнинг ишлари осонроқ эди шекилли. Чунки уруш совуқ эди, томонлар бир бирларини қўрқитиш ва қурол йиғишда бир бирларидан ўзишга уринишарди. Аммо совуқ уруш тугаб, иссиқ урушлар бошланиб кетиши БМТни анча қийин аҳволга солиб қўйди. Ва бу ташкилот ўз вазифасини бажара олмагани учун дунё халқларидан узр сўрай бошлади…\nБМТ нинг асосий ишчи органи Хавфсизлик Кенгашидир. Бу кенгашга эса бор йўғи 5 давлат, яъни АҚШ, Русия, Хитой, Франция ва Англия аъзодир. Бирлашган ёки бирлашмаган миллатлар ташкилотида мана шу 5 давлатнинг дегани дегандир. Масалан, Сурия масаласида бу беш давлат ҳамфикр бўлмагани учун ҳам яқинда БМТ бу давлатдаги қатлиом туфайли дунё жамоатчилигидан узр сўрашга мажбур бўлиши мумкин. Чунки Суриядаги Асад режимининг диктаторлик эканлиги, бу золим режим ўз халқини дунёнинг кўзи ўнгида қатлиом қилаётганини ҳамма билади. Аммо нега БМТ бу масалада қатъий қарор олиб, бу қатлиомга чек қўймайди. Бу оддий саволдир, аммо унинг жавоби оддий эмас. Бу жавобни тушунтириш учун бир мақола эмас, балки бир асар ёки бир неча асар ёзиш керакдир. Энг яхшиси БМТни бирлашган эмас, бирлашмаган миллатлар ташкилоти, дея эълон қилишдир.\nБМТ тажрибаси дунё тарихида илк тажриба бўлганлиги учун ҳам шундай бўлмоқдами? Чунки БМТ қурилишидан олдин дунёни ҳар ким ўзича бошқаришга уринарди. Усмонли давлати, Наполеон, Ҳитлер дунёни бошқаришга уриниб кўрган эдилар. Улардан ҳар бирининг бу ишда ўз муваффақиятлари борлиги маълум. Бу масалада кимнингдир зафарини қўштирноқсиз, бошқалариники эса қўштирноқга олиб изоҳлаш мумкиндир…\nАммо бугун БМТ бор, борликка бору аммо унинг бирлашган ёки бирлашмаган миллатлар ташкилоти эканлигини тобора мавҳум бўлиб бормоқда. Дунёда 200га яқин давлат бор, аммо БМТ асосий қарорлари унинг Хавфсизлик Кенгашида олинади. БМТдаги 200га яқин давлат кун тартибларидаги масалаларни дейлик бир давлатнинг парламенти каби муҳокама қилиб, оддий овоз бериш йўли билан қарорга боғласа бўлмайдими? Жавоб аниқ, бўмайди. Нега? Чунки масалан бу ташкилотга аъзо бўлган Хитой ва Ҳиндистон каби давлатларнинг аҳоли 1 миллиарддан кўп, дейлик Люксембургники эса 500 мингга ҳам етмайди. Бу ҳолда аҳоли сонига кўра ҳар давлатга бир овоз бериш адолатсизликка ўхшайди. Давлатларни бошқа таснифлаб (синф синфга бўлиб), овоз беришни йўлга қўйса бўлмайдими? Масалан, мусулмон давлатлар бир томонда, христиан давлатлар бир томонда, атеист давлат бир томонда… Жавоб, яна бўлмайди. Нега? Бўлмайди, тамом вассалом! Бўлганда эди аллақачон шу ёки шунга ўхшаш қарорлар олинган бўларди…\nБМТни умуман тарқатиб юборса бўлмайдими? Бўлмайди, чунки бу ташкилот номигагина бўлса ҳам мавжуд бўлиб туриши керак. Ҳеч қурмаса бирор масалада қайси давлатнинг қандай мақомда (позицияда) эканлигини билиш учун ҳам бу ташкилотга эҳтиёж бор.


«Солиқ ва божхона хабарлари» газетасининг 2014 йил 8 июль 28-сони - Gazeta.Norma.uz\n«Солиқ ва божхона хабарлари», №28, 2014й. 8 июль\nЯгона интерактив давлат хизматлари портали орқали фойдаланувчилар томонидан давлат ташкилотларига қарийб 20 минг мурожаат жўнатилиб, улардан 85 фоизи кўриб чиқилди ва жавоб қайтарилди.\nМВ ва ДСҚнинг «Солиқ ҳисоботининг шаклларини тасдиқлаш тўғрисида»ги қарорига ўзгартириш ва қўшимчалар киритиш тўғрисидаги қарорни рўйхатдан ўтказди. Хусусан, умумбелгиланган солиқ солиш тизими доирасида топшириладиган ҳисобот шакллари янгиланди.\n«Norma Ekspert» мутахассисларининг ЖШДС, ЯИТ ва суғурта бадаллари бўйича солиқ ҳисоботи шаклларини тўлдиришга доир тушунтиришларни эътиборингизга ҳавола этишда давом этамиз.\nМен таълим бериш компанияси билан хизматлар кўрсатишга – республиканинг турли минтақаларида маърузалар ўқиш ва семинарлар ўтказишга шартнома туздим. Менинг учун тўланган чипталар ва меҳмонхона ўринлари қиймати менинг даромадим ҳисобланиб, унга, тегишинча, даромад солиғи солинишини айтишди. Шу тариқа, ташкилот мендан эмас, балки мен ундан қарздор бўлиб чиқдим. Таълим бериш компанияси ва аудиторлик ташкилотининг бундай ҳаракатлари қанчалик қонуний?\nХусусий корхонамиз бир нечта фаолият тури билан шуғулланади ва ягона солиқ тўлови тўловчиси ҳисобланади. Бизда мавжуд товар-моддий захираларни қайта баҳолайдиган бўлсак, бу операциялар бухгалтерия ҳисобида қандай ифодаланади ва бунда қандай ҳужжатлар расмийлаштирилади? Қайта баҳолашдан олинадиган даромадга солиқ солинадими?\nУмумбелгиланган солиқлар тизимида фаолият кўрсатувчи корхонамизда мулк ҳуқуқи асосида бизга тегишли бўлган ва тегишли кадастр ҳужжатлари расмийлаштирилган ошхонамиз мавжуд. Ошхонамизни тутиб туриш бўйича қандай солиқ оқибатлари юзага келиши мумкин?\nМен ўзимга тегишли бўлган “Дамас” автомашинасини транспорт корхоналарига 100 000 сўм ижара ҳақи тўлаш шарти билан ижарага бериш бўйича шартнома тузиш учун нотариал идорага бордим. Нотариал идора ходимлари ижара шартномаси 220 000 сўмдан кам бўлмаслиги тўғрисида Адлия вазирлигининг кўрсатмаси борлигини айтишиб, 100 000 сўмга ижара шартномасини расмийлаштиришдан бош тортишди. Мен ижарага беришдан олинган даромаддан даромад солиғини 220 000 сўм ҳисобидан келиб чиқиб тўлаб, ижара шартномасини 100 000 сўмга расмийлаштиришим мумкинми?\nИшлаб чиқариш заруратидан келиб чиқиб, бир нечта ишлаб чиқариш цехларини ташкил этганмиз. Балансимиздаги ишлаб чиқариш цехларимиз Тошкент вилоятининг Ўртачирчиқ тумани ва Чирчиқ шаҳрида, офисимиз эса Тошкент шаҳрида жойлашган. Ушбу вазиятда ер ва мол-мулк солиқлари бўйича солиқ солиш объектларини ҳисобга қўйиш масаласи қандай ҳал қилинади?\nДастурни олишга қатъий қарор қилдим. Биринчидан, 1UZ дастуридан фаолиятнинг ҳар қандай тури билан шуғулланувчи, хусусан чакана ва улгуржи савдо, умумий овқатланиш, хизматлар кўрсатиш, товарлар ишлаб чиқариш билан шуғулланувчи кичик корхоналар фойдаланиши мумкин. Иккинчидан, мазкур дастур лицензияланган бошқа бухгалтерия маҳсулотларига нисбатан арзон. Учинчидан, 1UZ дастури муттасил такомиллашиб бормоқда.


05-05-2016 | 22:31\nZAMIN.UZ / Спорт / 05 Май 2016 года382\nМадриднинг "Реал" клуби ярим ҳимоячиси Гарет Бэйл "Манчестер Сити" бош мураббийи Мануэль Пеллегринига жавоб қайтарди. "Шаҳарликлар" бош мураббийи ЕЧЛ ярим финалида "Реал"нинг омади келгани ва шу туфайли финалга чиққани ҳақида фикр билдирган эди. Бу ҳақда "Uff.uz" хабар бермоқда."Реал" омад туфайли финалга чиқди, деган гапга қўшилмайман. Ҳа, гол урилган вазиятда бироз омадимиз келди, аммо барибир биз ўйиннинг боришини назорат қилиб турган эдик. "Сити" футболчиларида эса вазиятлар бўлди, аммо икки ўйинни олганда ҳам бирорта дарвоза томон тўғри йўлланган зарбани эслай олмаяпман. Балки битта бўлгандир."Реал" шубҳасиз адолатли тарзда финалга чиқди. Ярим финалда ҳар доим ўйин у қадар ёрқин кечмайди. Чунки ҳар қандай хато оғир оқибатга олиб келиши мумкин. Биз гол уришга муваффақ бўлдик ва бу гол ўйин тақдирини ҳал қилди", - дейди Бэйл.


Бош саҳифа МатбуотҚайта қуриш даври матбуотиҲалима Худойбердиева. Нур ташувчи қуёшларимиз (1989)\nЯхши кунлар, мазмунли кунлар, кўнгилдагидай яшаб, яйраб ишлайдиган кунлар тобора яқинлаб келаётгандай, эзгулик эпкинлари тобора ишончлироқ эсаётгандай туюлади мднга.\nБулар ора-сира учраётган бўлса-да руҳга қувват, кўнгилга малҳам берувчи эпкинлардир. Шундай ишонч руҳи, енгиш руҳи катта, давлат миқёсига эга ишларимизда ҳам кўзга ташланиб турибди.\nБир мисол. Эрталаб телефон жиринглаб қолди. Симдаги овоз дўстларимдан бириники. У севинчдан юраги ёрилгудай чақнаб қўнғироқ қиларди:\n— Мени табрикланг, бугун бу дунёда мендан бахтли одам йўқ. Бугунги кунни мен кўнгилдагидай нишонлашим керак. Девзира гуручдан шундай бир палов ясайки… Хуллас бугун эрийман Сизга.\n— Қанақа кун экан ўзи бугун?— қизиқдим мен ҳам.\n— Қани ўзингиз топинг-чи,— жаранглади унинг овози.\n— Туғилган кунингиз… асарингиз чиққан, Сизни тушунишди…\n— Тўхтанг, мана шу охиргиси сал ҳақиқатга яқинроқ, бизни тушунишади шекилли.\nКейин у менга бугун қандай «хушбахт кун» эканлигини айтиб берди. Маълум бўлишича, ўша куни бундан буён имзосиз хатлар кўрилмаслиги ҳақида махсус қарор чиққан ва бу қарор газеталарда эълон қилинган экан.\n— Қарорни яхшилаб қирқиб олиб иш столимдаги ойна тагига қўйиб қўйдим. Ҳар кўзим тушганда баҳра оламан денг. Эшигимдан мўралаган ҳар бир кишидан суюнчи олаяпман…\nХуллас, биз шу куни бу «оламшумул ғалабани нишонладик». Дўстим менга ўз бошидан кечирган баъзи бир воқеаларни гапириб берди. Мен унинг бу қарордан бу қадар ҳаяжонлангани, қувоншнининг маънисига етгандай бўлдим.\n— Ижодни-ку «йиғиштириб» қўйгандим,— деди у оғир хўрсиниб,— бунга на кайфият бор, на имкон. Эрталаб 10 дан кечқурун 7 гача михлангандай жойимдан жилмай ишга «шўнғиганман». Қандай қилиб бўлса-да ишни озгина жонлантириш, ишга ижодий тус бериш керак. Бу соҳага яқинроқ одамларни ишхонага таклиф қиламан, суҳбатлашаман. Орқамдан тегишли жойга коллективга яхшилик истовчи «холис одам» номидан юмалоқ хат боради: «Эртадан кечгача ишхонага ўз яқинларини йиғиб чақчақлашиб ўтиради, ишхона унга кўнгил очар жойми?» Иссиқ жон иситмасиз бўлмайди, касал бўлиб ишга боролмай қолган пайтларим бўлади. Яна юмалоқ хат, «номига касаллик варақаси олиб асарини ёзади, йил давомида тўрт марта стационарга тушди…» Бир марта тушган бўлсангиз кифоя, ёнига учни қўшишади-да юмалоқ хатни юмалатишаверади.\n— Нега бундай, текшириб кўришларингиз осон-ку,— жиғибийрон бўламан, тегишли жойда мен билан суҳбат қилган одамга,— Стационарга битта телефон билан ёлғонни билсаларингиз бўлади-ку.\n— Биламиз, Сизнинг кимлигингизни билмасак Сизга у жойни ишониб топшириб қўймаган бўлардик, лекин кўрмайсизми, ораларингизда бор экан-да шундайлар, эҳтиёт бўлиш керак. Қўйингчи, юмалоқ хатлар ҳаётимизнинг бир қисмига айланиб қолганди… Ишхонадаги фаолиятингиздан «ёзишади», худди шундай хатлар шахсий ҳаётингиз ҳақида, шундай хатлар қариндошларингиз ҳақида…\nИқтидорли шоир Шавкат Раҳмон айтганидай:\nКимгадир қўлингни чўзганинг учун,\nКимдандир йўлингда ўзганинг учун.\nТағин бироз ғамгин кўзларинг учун\nЁғила бошлайди юмалоқ хатлар…\nБу энди ҳеч кимнинг мушугини «пишт» демай «силлиқ» юрган пайтларингизда. Агар бир одам билан орангиздан тариқча гап ўтган бўлса борми, «холис ният»лилар ўша одамни қидириб ернинг тагидан бўлсаям топишади. Ўзларининг бутун тирикчиликларини йиғиштириб қўйишиб уни сенга қарши шундай хафсала билан тайёрлашадики, қачон қандай қилиб, унинг отасини ўлдиргандан қаттолроқ душманига айланиб қолганингни ўзинг ҳам билмай қоласан. Ва ҳалиги «тариқча» гап хатдан хатга, ташкилотдан ташкилотга ўтиб борган сари катталашиб, шишиб бораверади…\nМенимча, бу иғвогарлик ишлари билан аҳён-аҳёнда шуғулланувчилар (пайт-пайти билан ўша холис ниятлиларнинг таъсирига берилувчилар) ва йил бўйи, тўрт фасл бошқа ҳеч қандай ишларга чалғимай, оғишмай фақат шу иш билан шуғулланувчилар бўлади.\nБулар истеъдодсиз бўлмай ким бўлсин, ахир одам бир иш билан шуғулланади-да, унинг учун ҳам вақт, темирдай асаб керакдир. Осонми бировнинг юз йил олдин ўтган авлод, аждодларининг гўригача ағдариб кўриш… Менимча, бундай одамлар ижод соҳасига адашиб сириб қолишган-у, ўзларидан ҳеч вақо чиқмагач, бировларни орқаворотдан титкилашга тушишган. Бундайларга раҳминг ҳам келади баъзан. Улар қайсидир қидирув органларида ишлаганларида жамиятимизга фойдалироқ одамлар бўлишармиди? (Ижобий маънодаги қидирув органларимизга бу гапнинг даҳли йўқ).\nҲар бир ташланган қадамдан кўзланган мақсад бўлади тўғрими? Бу «холислар» ҳам мардлик билан сенга унга нима керак бўлаётганини ўз тили билан айтса, шунга қараб иш тутсанг, қўлингдан келса у талаб қилган нарсани топиб, қўлига тутқазиб қутулсанг…\nДўстим билан суҳбатдан кейин мен ҳам кўп нарсаларни ўйлаб қолдим. Қачонгача элнинг меҳру-муҳаббатига сазовор, Эркин Воҳидов айтганидай «Девонайи ҳақгўйнинг тўни елкасида», қачонгача жаҳолатнинг қўли устун келади? Халқ халқ бўлибдики унинг бутун шўришларига мана шу адовату-ғайриликлар сабаб эмасми?!\nБобокалонимиз Яссавийнинг қушлари чуғурлаб, гуллари барқ урган ер юзи жаннати баҳридан ўтиб, тарки дунё қилиб, ер остини ўзига макон тутганини Сиз қандай тушунасиз? Мирзо Бобурнинг киндик қони томган ерлардан оҳ уриб, бош олиб чиқиб кетиши, Фурқатнинг фиғонларини-чи? Озор чекмаган, чорасиз қолмаган қуш ўз инини тарк этадими?! Моҳларойимдай чин ойим — Нодирабегимни, девонаи ҳақгўй — Машрабдай тирик виждонларимизни кимнинг қўллари дорга тортди?!\nКўролмаслик, ҳасаду-киннинг, жаҳолатнинг қўллари эмасми? Ўттиз еттинчи йил воқеалари-чи, бу қўллар бугун ҳам тиниб ўтиргани йўқ, бундан кейин ҳам тинмайди.\nЎзларича «тўдачалар»га бирлашадилар, ўзларига ишонганларни яккалаш, «иҳоталаш» йўлларини қидирадилар, зарба беришнинг турли кўз кўриб, қулоқ эшитмаган турларини топадилар. Лекин буларнинг бари ҳурматли ёзувчимиз Ўткир ака айтганларидай курашнинг «ғирром» усуллари. Ғирромлик билан эса узоққа бориб бўлмайди. Бугун давр бошқа, талаб бошқа.\nПартиямиз, давлатимизнинг биргина ўттиз еттинчи йил воқеаларига муносабатидан биз бугун қайси йўлдан, қандай бораётганимизни тушуниш мумкин. Биз бугун кеч бўлса-да, бир вақтлар тарих ғилдирагини айлантирган ғайирликнинг қўллари билан —»овози ўчирилган», «ухлатилган» элнинг ишончли фарзандлари руҳини ардоқлаб «Сиз»лаб уйғотаяпмиз. Бу менга савоб ишдай, тарихимиз йўлларидаги хатоларимиз туфайли қулатилган чинорларимизни тиклашдай таассурот қолдираяпти.\nБир кун келиб авлодлар нафрати, маломатларига дучор бўлмаслик, бизнинг тузатиб бўлмас хатоларимизни тузатиб юрмасликлари учун ҳам ҳар биримиз ўз ичимиздаги гоҳ-гоҳ бўлса-да «ўзим бўлай» деб бош кўтарадиган, ўзгани йўлдан сиқиб чиқаришга уриниб ғимирлаб қоладиган хоин туйғуларимизни ҳар лаҳза ўлдириб боришимиз, партиямизнинг бугунги меҳру-шафқат принципларига асосланган ошкоралик сиёсатини тил учидагина эмас, дилдан қувватлашимиз керак бўлади.\nБугун гап илдиз масала — инсоннинг инсонийлиги, маънавиятини юксалтириш устида бораяпти. Инсонларнинг маънавияти юксалмай, дунёқарашларида кескин, ижобий ўзгаришлар бўлмай туриб эришган ҳар қандай ютуқларимиз тасодифий бўлиб қолаверади.\n— Тулпорни эмас, йўлни ўзгартириш керак,— дейди Расул Гамзатов. Дарвоқе, ишдан чиқиб, яроқсиз қолга келиб қолган йўл ўзгармас экан, у ҳар қандай учқур тулпорни қам кўпга етказмай ишдан чиқараверади.\nҲақиқатан ҳам бугун халқимизнинг виждон садоси бўлиб ишлаб турган катта талантларимиз бармоқ билан санарли ўзи. Бундай қора ишларга ўрганган талантсиз одамларга шундай таклифимиз бор. Қандингизни уриб, кунингизни хуш ўтказиб юраверинг, талантлиларнинг Сиз билан шуғулланиши учун вақти ҳам, имкони ҳам, улар учун бу ишнинг қизиги ҳам йўқ. Фақат Сиз уларга тегманг. Кундуз демай, тун демай Сиз берган озорларга чап бериб, ўз ҳузур-ҳаловатлари, соғлиқлари ҳисобига Сиз билан бизнинг ҳаётимизга нур, мазмун, сурур ташиётган заҳматкаш қуёшларимизга лой чаплашга уринманг. Уринганингиз билан фойдасиз. Ўзимизнинг қўлимиздан нур ташиш келмагандан кейин ҳеч бўлмаса уларга халақит бермайлик, келар йўлларига муз тўшаб, аро йўлда қолдирмайлик уларни.\nМен баъзан ўйлаб ўйимга етмайман. Нимани талашишади ўзи? Ҳар кимнинг ўз уйи, ўз куйи… дегандай. Мен куни кеча шу хусусда кичкина бир шеър машқ қилгандим. Сўзимни шу шеър билан тугатсам.\nҲар кимнинг ўз қуёши, ўз уфқи бор, ҳойнаҳой\nҚўрқма, мендан бул қадар қўрқишинг бекор, ғаним,—\nЎраш-сўрашларимиз, шеъримиз бўлак-бўлак.\nАхир сенинг далангга, йўқ-ку назар солганим,\nДон сочиб ундиргучи еримиз бўлак-бўлак.\nБарака топ, меҳмонинг қайга ўтқазсанг ўтқаз,\nПойгакларимиз бошқа, тўримиз бўлак-бўлак.\nЎйлаб юрган ўйингни қоровуллаб чарчама,\nЗамон фикр сўраса, деримиз бўлак-бўлак.\nМинг дардимнинг биридан хабаринг йўқ-ку ахир,\nЮвмоққа етар манглай шўримиз бўлак-бўлак.\nГапимнинг индаллоси, бир вақтда ўлмагаймиз,\nХотиржам бўл, бўлгуси гўримиз бўлак-бўлак.\n← Аввалги Аввалги Дамин Жумақулов. Алдов дарди\nКейинги → Кейинги: Воҳид Зоҳидов (1914-1983)


ИнтерФУТБОЛ :: Кучли “бешлик”дан гапирамиз: Илк қувончу аламлар ҳафтаси...\nКучли “бешлик”дан гапирамиз: Илк қувончу аламлар ҳафтаси...\nНоябрнинг охирги «уик-энд»и ҳам муросасиз ва қизиқарли баҳсларга бой бўлди. АПЛда амалдаги чемпион навбатдаги зафар эвазига етакчилик мавқеини мустаҳкамлаб олди. Яқин таъқибчиларнинг бири ҳам очколари сонини 3тага ошириб олди, аммо иккинчиси мавсумдаги илк мағлубиятини тан олди. Ла Лигада эса пешқадам яна ўзгарди, тур грандлар учун омадсиз келди. Бундеслига байроқдори ўз уйида аутсайдер билан жанговар дурангга эришди.\nАнглия. Саррининг дастлабки маҒлубияти\nҲисобот турида Лондонга ташриф буюрган «Манчестер Сити» «Вест Хэм» устидан йирик (4:0) ғалабага эришди. Меҳмонлар устунлигида ўтган учрашувда Гвардиола шогирдлари тезкор қарши ҳужум тактикасидан унумли фойдаландилар. Испаниялик Давид Сильва ҳисобни очиб, қаторасига 3-ўйинда ўз номини таблога ёздириб қўйди. Раҳим Стерлинг ва Лерой Саненинг голларида ҳам у фаоллиги билан кўмаклашди. Шу тариқа «Сити» 67 йилдан бери илк марта Лондондан қаторасига 6 марта ғолиб сифатида қайтган жамоага айланди. Бундай натижани 1950|1951 йиллар мавсумида «Портсмут» қайд этганди.\nЎз навбатида, «Ливерпуль» ҳам сафарда «Уотфорд»ни ишончли тарзда енгиб (3:0), пешқадамнинг олислаб кетишига йўл қўймади. Бироқ мезбонлардан 3 очкони тортиб олиш осон бўлмади - Салоҳ, Александер-Арнольд ва Фирминонинг голлари сўнгги 24 дақиқа ичида амалга оширилди.\nИккинчи таъқибчи - «Челси» эса «Тоттенхэм»га қарши Лондон дербисида мавсумдаги дастлабки мағлубиятини (1:3) тан олди. Бу «кўклар»нинг Маурицио Сарри давридаги илк омадсизлиги эди. Маурисио Почеттино жамоаси мазкур ғалабадан кейин «Челси» билан ўрин алмашиб олди.\nЛондоннинг бошқа бир номдор жамоаси - «Арсенал» эса «Борнмут» сафаридан 3 очко билан қайтиб, етакчи квартетга яқинлашиб олди. «Тўпчилар»га муҳим ғалабани ҳадя этган Обамейянг голлари сонини 8тага етказиб, Агуэро билан тенглашиб олди.\nЎз уйида «Кристал Пэлас» қаршилигини синдира олмаган «МЮ» ва унинг мураббийини «Олд Траффорд»даги 75000 мухлис кучли ҳуштакбозлик билан кузатиб қўйди. Охирги 48 йил ичида илк марта «Қизил иблислар» бу жамоа дарвозасига йўл топа олмадилар ва «Эвертон»ни олдинга ўтказиб юбордилар.\nИспания. Янги карвонбоши ва «Реал»нинг шармандалиги\n13-тур «Барселона», айниқса, «Реал» учун чин маънода омадсиз келди. Тўғри, пешқадам ўзининг асосий таъқибчиларидан бўлмиш «Атлетико» билан Мадридда куч синашди ва захирадан туширилган Дембеленинг аниқ зарбаси эвазига мағлубиятдан қутулиб қолди. Етакчининг очко йўқотишидан унумли фойдаланган «Севилья» «Вальядолид» дарвозасига урилган ягона гол эвазига 1-ўринга кўтарилиб олди.\nСантьяго Солари раҳбарлигида 2та ғалабага эришган «Реал» «Эйбар»га 3 очко умидида борганига шубҳа йўқ. Аммо барча ўйинчиларининг қиймати биргина Куртуанинг баҳосидан кам бўлган жамоанинг моҳир дарвозабонни 3 марта доғда қолдириши ҳеч кимнинг хаёлига келмаганди. Тўғри, ЕЧЛнинг амалдаги ғолиби фаолликни оширган бўлсада, ўз устунлигини голда ифодалай олмади. Ҳозир «Қироллик клуби» ва «Севилья» ўртасидаги фарқ атиги 6 очко, уни бартараф этиш мумкин. Бироқ энг асосийси, «Реал» шунга яраша ўйин кўрсата олмаяпти.\nИталия. «Ювентус» узоҚлашмоҚда\nОртда қолаётган ҳар бир тур «А» серия етакчисини нурли чўққига тобора яқинлаштирмоқда. Таъқибчиларнинг очко йўқотишлари эса «Кекса синьора»га хотиржам тўп суриш имкониятини бераётгандек, гўё. 13-турда «Ювентус» Туринда камтарин СПАЛни қабул қилиб, ҳар бўлимда биттадан гол билан сийлади, 29-дақиқада ҳисобни очган Роналду эса чемпионатдаги голлари сонини 9тага етказиб олди. Бу «А» серия дебютантлари учун сўнгги 50 йил ичидаги энг юқори маҳсулдорликдир! Қолаверса, Криштианунинг қаторасига 6та ўйинда майдонни голсиз тарк этмаётганлиги ҳам ўзига хос натижа.\nИккинчи поғонада бораётган «Наполи» кутилмаганда аутсайдер - «Кьево»ни енга олмади. Яъни, меҳмонларга бир очкони ҳадя этиб, ўзи қимматли 2 очкодан жудо бўлди. Натижада етакчи яна фарқни оширди.\n«Жузеппе Меацца»да иккинчи аутсайдер - «Фрозиноне»ни ортиқча қийинчиликсиз мағлуб этган «Интер» ҳам «Наполи»га етарли ташвиш туғдириши аниқ. Боиси, бу икки жамоа ўртасидаги фарқ атиги бир очко, холос.\nМилан шаҳрининг номдош клуби Римдан 3 очко билан қайтишга яқин турганди. Бироқ қўшимча вақтнинг сўнгги дақиқасида Корреа мувозанатни тиклаб, «Лацио»ни мағлубиятдан қутқариб қолди.\nГермания. Омад «Фортуна» томонида\nҲозир Бундеслигада камдан-кам учрайдиган вазият юзага келди - немис грандининг маррага биринчи бўлиб келиш эҳтимоли тобора пасайиб бормоқда. Ноябрда бирорта ғалабага эриша олмаган жамоа учун «Фортуна»ни енгиш сўнгги имконият эди. Аммо бу умид ҳам пучга чиқди. Ваҳоланки, Нико Ковач шогирдлари 20-дақиқада 2:0, 58-дақиқада эса 3:1 ҳисобида олдинда эдилар. Лекин меҳмонлар ярим ҳимоячиси Доди Лукебакио нафақат Мануэль Нойерни, балки бутун «Альянц-Арена»ни дод дейишга мажбур этди. Рақиб футболчисининг «хет-трик»ка эришишидан кўра таъсирчанроқ, азоблироқ жазо бўлмаса керак гранд ва унинг мухлислари учун!\nЕтакчиликни ўз қўлига олган икки номдош жамоалар эса навбатдаги ғалабалар ҳисобига байроқдордан узоқлашишни давом эттирдилар. Дортмундликлар сафарда «Майнц» устидан 2:1, Мёнхенгладбах вакиллари эса ўз майдонларида «Ганновер»дан 4:1 ҳисобларида устун келдилар.\nАугсбургда Себастьян Аллернинг фидойилиги эвазига ишончли (3:1) ғалабага эришган «Айнтрахт» 3-ўринга чиқиб олди. Эътиборлиси, меҳмонларнинг 24 ёшли франциялик ҳужумчиси охирги 5та ўйинда 6та гол урди ва энг яхши тўпурарлар сафига кўтарилди. Қўшимчасига, 4та самарали узатмалари билан гол}пас тизимида яққол пешқадам бўлиб олди.\nФранция. «Монако» ҳам зафар Қучди\nНиҳоят, князлик клубининг жорий мавсумдаги аянчли серияси якунланди - 3 ойдан бери ғалаба нима эканини билмай келаётган «Монако» сафарда «Кан»ни кичик ҳисобда маҳв этди. Орзиқиб кутилган ғалабани таъминлаган ягона голни Радамель Фалькао амалга оширди. Ҳужумчининг стандарт вазиятдан йўллаган зарбасига бош мураббий Тьерри Анри юксак баҳо берди.\nТаъқибчиларидан анча илгарилаб кетган «ПСЖ» эса 100 фоизли серияни давом эттирмоқда. Бу гал Мбаппе ва Неймарсиз майдонга тушган пойтахт жамоаси «Тулуза» дарвозасини бир бор ишғол этиш билан кифояланди. Гол Эдинсон Кавани ҳисобига ёзилди.


Ҳожи биродаримга мактублар | Ислом Нури\n2676 марта кўрилган\nМуаллиф: Шайх Яхё ибн Иброхим ал-Яхё\nТаржимон: Усмон ибн Абдуллох ал-Бухорий\nБорлик мавжудотнинг Яратувчиси, Бошкарувчиси, танхо Хукмрони бўлган Аллох таъолога беадад хамду санолар бўлсин. Яхшиларнинг мададкори бўлган ягона Аллохдан ўзга ибодатга лойик зот йўк. Башариятни залолат, гумрохлик боткогидан куткариб, хидоят-тўгри йўл сари элтган Мухаммад алайхис-солату вассалом Аллохнинг суюкли бандаси ва хак пайгамбаридирлар. Огир ва масъулиятли вазифани омонат билан, бекаму-кўст адо этган, умматларининг бахт-саодати йўлида жафо чеккан бу зотга хамда ахли-байтларию сахобаларига, то киёматгача ул зотнинг йўлларига чакирган, суннатларига эргашган барча кишиларга яратганнинг салавоту-саломлари бўлсин.\nХурматли хожи биродарим, сиз Аллох фарз килган хаж амалини адо этиш йўлида машаккатлар чекиб, мол-дунё сарфлаб, довонлар ошиб, диёрларни тарк этиб, кариндош-уруг, бола-чакалар билан хайрлашиб келган, миллионлаб мусулмонлар орасида Аллохнинг Уйи-Каъбатуллохни зиёрат килиш бахтига муваффак бўлган кишисиз. Аллох таоло хажингизни кабул килиб, гунохларингизни магфират килсин.\nАзиз биродар, Мусулмонлар кайси миллатга мансуб бўлишидан кайтъий назар, ораларини узок масофалар ажратиб турсада, бир-бирларига биродар, ога-инидирлар. Ушбу биродарлик туйгуси зиммамдаги вазифаларни кисман бўлсада адо этиш учун кўлимга калам олишга, буюк Ислом динимизнинг туганмас хазинасидан оз бўлса хам сизни бахраманд этишга ундади. Аллох таъоло айтади:\n( وَتَوَاصَوْا بِالْحَقِّ وَتَوَاصَوْا بِالصَّبْرِ) (العصر:3)\n«Бир-бирларига Хак (йўл)ни тавсия этган ва бир-бирларига (мана шу хак йўлида) сабр-токат килишни тавсия этган зотларгина (нажот топгувчидирлар)» (Аср:3).\nПайгамбар саллоллоху алайхи ва саллам айтадилар: «Мусулмонлар ўзаро мухаббат, рахмдиллик ва хамдардликда худди бир танага ўхшайдилар; бир аъзо касалга чалинадиган бўлса, тананинг бошка аъзолари хам шу аъзога уйкусизлик ва иситма билан жавоб беради»\nБошка бир хадисда шундай дедилар: «Бир мўмин иккинчи мўминга нисбатан бир кисми иккинчи кисмини тутиб турадиган бинога ўхшайди» .\nХожи биродарим, сизни яхши кўрувчи, мушфик бир биродарингизнинг мактубларига кулок тутасиз деган умиддаман. Бу билан Аллох сизга фойда етказса ажаб эмас.\nИнсон нима иш килмасин, бирон максадни кўзлаб килади. Шунинг учун хам калбда кечадиган ният Исломда мухим ўрин тутади. Шу боис, килинаётган хар-бир ишда ният факат Аллохнинг розилиги учун, холис бўлиши шарт деб бежиз айтилмаган. Аллох таъоло айтади:\n(وَمَا أُمِرُوا إِلاَّ لِيَعْبُدُوا اللَّهَ مُخْلِصِينَ لَهُ الدِّينَ) (البينة:5)\n«Холбуки улар факат ягона Аллохга, У зот учун динни холис килган, Тўгри йўлдан огмаган холларида ибодат килишга буюрилган эдилар» (Баййина: 5).\nЛекин, Аллохнинг розилиги учун деб килинган хар кайси амал Аллохга маъкул бўлаверармикан? Нахотки, Аллохнинг розилигига етказувчи хакикий йўл кўрсатилмаган бўлса?\nИнсонларни яратиб, ризк берган мехрибон Парвардигор уларни бехуда ташлаб кўймади. Балки, ўзининг розилигига етиш йўлларини ўргатиш учун сўннги пайгамбар Мухаммад саллоллоху алайхи ва салламни мукаммал шариат билан юборди. Аллох розилигини истаган хар-бир кишига килаётган амалларини у зотнинг кўрсатмаларига мувофик бажаришни фарз килиб кўйди.\nДемак, хар кандай амал Аллох розилигига етиш ниятида, холис ва пайгамбар кўрсатмаси асосида бўлсагина Тангри хузурида макбул амал хисобланар экан. Пайгамбар саллоллоху алайхи ва саллам айтадилар: «Кимки бизнинг кўрсатмамизга хилоф иш килса, амали ўзига кайтарилади (яъни, кабул килинмайди)» .\nХаж амалларини ўргататуриб, шундай деганлар: «Менинг хажда килган амалларимни ўрганиб, шунга мувофик амал килинглар (ўзларингдан «янги» амаллар кўшманглар)» .\nМусулмон киши хаж ва умра амалларини пайгамбаримиз Мухаммад саллоллоху алайхи ва салламнинг кўрсатмаларига биноан бажариши натижасида Аллох таъолонинг мухаббати ва магфиратига эришади. Аллох таъоло айтади:\n(قُلْ إِنْ كُنْتُمْ تُحِبُّونَ اللَّهَ فَاتَّبِعُونِي يُحْبِبْكُمُ اللَّهُ وَيَغْفِرْ لَكُمْ ذُنُوبَكُمْ) (آل عمران:31)\n«Айтинг (эй Муҳаммад) : «Агар Аллоҳни севсангиз, менга эргашинглар. Шунда Аллоҳ сизларни севади ва гуноҳларингизни мағфират қилади. Аллоҳ (гуноҳларни) мағфират килувчи, меҳрибондир»». (Оли Имрон: 31)\nХожи биродарим, мен сизга умра ва хаж амалларини кискача айтиб ўтаман, лекин хаж амалларига киришишдан олдин ахли илмлардан сўраб, ўрганиб олишингиз зарурдир.\nМийкотга етиб борганда имкони бўлса, гусл киласиз, кейин ихром ( киясиз. Аёллар хохлаган кийимларини кийишлари мумкин. Лекин, зийнатлари кўриниб колишидан ва эркакларга ўхшаб кийинишдан каттик сакланмоклари лозим.\nУмра килмокчи ёки «мутаматтеъ»() бўлсангиз, «Лаббайка умратан» деб ният килиб, Маккага етиб бориб тавофни бошлагунча ушбу калималар билан талбия айтиб борасиз:\n«لبيك اللهم لبيك، لبيك لا شريك لك لبيك، إن الحمد والنعمة لك والملك لا شريك لك»\n«Лаббайкаллохумма лаббайк, лаббайка ла шарийка лака лаббайк, иннал хамда ваннеъмата лака вал мулк, ла шарийка лак».\nХаж ёки умрани ният килган киши ихром богламасдан мийкотдан ўтиб кетиши мумкин эмас.\nИхром кийганингиздан кейин куйидаги ишларни килиш ман этилади:\n1. Тананинг бирор еридан тук-мўй юлиш, олиш, шунингдек тирнок олиш мумкин эмас. Аллох таоло айтади:\n( وَلا تَحْلِقُوا رُؤُوسَكُمْ حَتَّى يَبْلُغَ الْهَدْيُ مَحِلَّهُ) (البقرة:196)\n«Хадйингиз  ўз жойига етиб бормагунча бошларингизни сочларингизни) кирманг!» (Бакара: 196).\n2. Баданга ёки ихром кийимига хушбўй нарсаларни сепиш дуруст эмас. Арафотда турган хожилардан бири туянинг тагида колиб вафот килганида, расулуллох саллоллоху алайхи ва саллам шундай дедилар: «Маййитни сидр кўшилган сув билан ювинглар, ихромини кафан килинглар, хушбўй нарса сепманглар, бошини ёпманглар. Зеро, у киёмат кунида талбия айтган холда кайта тирилади» \n3. Жинсий алокада бўлиш харом. Бу ишдан каттик кайтарилган бўлиб, жимоъ килиш манъ килинган муддатда  содир бўлса, килаётган хажи бузилади, хажини охирига етказиб келгусида кайтадан хаж килиши, бу гунохи эвазига туя ёки мол сўйиши вожиб бўлади.\n4. Ихромдаги кишига курукликда яшовчи хайвонларни ов килиш ёки овчига ёрдам бериш харом.\n5. Эркакларга кўйлак, иштон, яктак, дўппи, салла ва шулар каби гавдага мослаб тикилган кийимларни кийиш харом.\n6. Аёлларга никоб кийиш – кўзни очик колдириб юзни тўсиб олиш, кўлкоп кийиш харом. Пайгамбар саллоллоху алайхи ва саллам дедилар: «Эхромдаги аёл юзига никоб тўсмайди, кўлкоп киймайди». . Лекин бегона эркаклар олдида юзини тўсиб олади. Оиша онамиз хаж амалларини хикоя кила туриб, шундай дедилар: «Расулуллох саллоллоху алайхи ва саллам билан кетар эканмиз, ёнимиздан отликлар ўтиб коларди. Якинлашишган вактда юзимизни тўсиб олар, ўтиб кетишгандан сўнг яна очиб олар эдик» .\nМаккага етиб боргач, Каъбани етти марта тавоф киласиз, «Хажарул-асвад» - кора тошдан бошлаб унинг олдида тугатасиз. Кейин «Макоми Иброхим»  – нинг орка тарафида, имкони бўлса якинрокда, бўлмаса узокда бўлса хам икки ракаат намоз ўкинг. Сўнг «Сафо» ва «Марва» га чикиб, у тоглар орасида умра учун етти марта саъй киласиз. Сафодан бошлаб Марвада тугатасиз (Боришингиз бир кайтишингиз хам бир мартага хисоб килинади И.Н). Кейин сочингизни оласиз. Шу билан умра амали тугайди ва ихромни ечиб, кийим кийишингиз мумкин бўлади.\nАгар факат хажни ният килган – «Муфрид» бўлсангиз, «Лаббайка хажжан» деб талбия айтишни бошлаб, «Акаба»  да тош отгунга кадар талбия айтиб юрасиз. Маккага етганда, Каъбани етти марта тавоф киласиз, бу тавоф «Тавофул-кудум» деб аталади. Агар Сафо ва Марва орасида саъй килсангиз, ийд кунигача сочга тегмасдан, ихромни ечмасдан турасиз.\nАгар умра билан хажни кўшиб килишни ният килган – «Коорин» бўлсангиз, «Лаббайка хажжан ва умратан» деб талбия айтишни бошлаб, «Акаба» да тош отгунга кадар талбия айтасиз ва муфрид бажариши лозим бўлган амалларни киласиз.\nЗул-хижжа ойининг саккизинчи куни чоштгох пайтида хажга ихром боглайсиз:\nАгар «Мутаматтиъ» бўлсангиз, турган жойда ихром кийимларини киясиз. Имкони топилса гусл хам килиб оласиз. Сўнгра «Лаббайка хажжан» деб ният килиб, Акабада тош отгунга кадар кўп талбия айтасиз.\nАгар «Коорин» ёки «Муфрид» бўлсангиз, аввалги ихромда коласиз.\nКейин Минога чикиб, у ерда пешинни икки ракаат, асрни икки ракаат, шомни одатдагидек уч ракаат, хуфтонни икки ракаат ва бомдодни икки ракаат ўкийсиз. Хамма намозларни ўз вактида яъни, жамъ килмасдан ўкийсиз.\nЗул-хижжа ойининг тўккизинчи куни – арафа куни куёш чиккандан кейин талбия айтганча Арафот томонга юрасиз. Арафотда пешин билан аср намозини пешин вактида бир азон ва икки икомат билан каср килиб ўкийсиз. Намоздан илгари хам, кейин хам суннат ва нафл намозлар ўкилмайди.\nАрафотда куёш ботгунга кадар киблага юзланганча дуо ва тавба – тазаррулар килиб турасиз.\nАзиз биродар, Арафотнинг ичида турганингизга аник ишонч хосил килинг ва у ердан зинхор кун ботишидан илгари чикиб кетманг!\nКун ботгандан кейин Арафотдан Муздалифага хотиржам, осойишта юриб борасиз. У ерда шом (уч ракаат) ва хуфтан (икки ракаат) намозларини бир азон ва икки икомат билан (жам килиб) ўкийсиз.\nБомдодни шу ерда ўкигандан кейин куёш чикиши якинлашгунга кадар дуо ва зикр килиб турасиз.\nКуёш чикиши якинлашгач, Муздалифадан Минога талбия айтиб борасиз. Минога етиб боргач, куйидаги амалларни бажарасиз:\n· «Жамратул акаба» да кетма-кет еттита тош отасиз. Хар тош отганда «Аллоху акбар» деб такбир айтасиз.\n· «Хадй»ни сўйиб, ундан ейсиз ва факирларга бўлиб берасиз. Хадй «Коорин» билан «Мутаматтиъ» га вожиб бўлади.\n· Сочни устарада оласиз ёки кискартирасиз. Устарада олиш афзалдир. Аёллар эса сочларининг учидан бир энликча кискартирадилар.\nМазкур уч амални имкони бўлса, тартиб билан адо этиш, яъни аввал тош отиш, сўнг жонлик сўйиш, кейин соч олдириш афзал. Бири иккинчисидан олдин бажарилса хам зарари йўк.\n· Бу уч амални бажарганингиздан кейиш эхромдан чикасиз, жимоъдан ташкари эхром пайтида ман килинган хамма амалларни килишингиз мумкин.\nСўнг минодан Маккага тушиб, «Тавофул-ифода» - тушиш тавофини бажарасиз. Бу тавоф «Тавофул-хаж» хам деб аталади.\n· Агар мутаматтиъ бўлсангиз, Сафо билан Марва орасида хаж учун саъй киласиз.\n· Агар муфрид ёки коорин бўлсангиз Каъбани тавоф киласиз ва Тавофул-кудумда саъй килмаган бўлсангиз, Сафо билан Марва орасида саъй киласиз.\n· Бу икки амал- тавоф ва саъй билан ихромдан бутунлай чикасиз, яъни ихромда ман килинган хамма амалларга, шу жумладан жимоъга хам рухсат бўлади.\nТавофдан кейин Минога чикиб, ўн биринчи ва ўн иккинчи кечани Минода ўтказасиз.\nЎн биринчи ва ўн иккинчи кунлари киёмдан кейин уч жамаротда тош отасиз. «Жамратус-сугро» кичик жамра Маккадан энг узок жамрадан бошлайсиз, кейин «Жамратул-вусто» ўрта жамрага, сўнг «Жамратул-акаба» га тош отасиз. Бу уч жамаротнинг хар бирида кетма-кет еттидан тош отиб, хар тош отганда «Аллоху акбар» дейсиз. Жамратус-сугрода тош отгандан сўнг киблага юзланиб дуо киласиз. Бу ишни жамратул-вустода хам такрорлайсиз, лекин жамратул-акабада дуо килмайсиз.\nБу икки кун ўн биринчи ва ўн иккинчи кунда тушдан олдин тош отилса хисобга ўтмайди.\nЎн иккинчи куни тош отиб бўлганингиздан кейин;\n· Агар эртарок кетишни хохласангиз, Минодан куёш ботишидан олдин чикиб кетасиз.\n· Агар кетишни хохламасангиз, ўн учинчи кечани хам Минода ўтказасиз ва ўн учинчи куни тушдан кейин ўн биринчи ва ўн иккинчи кунлари тош отганингиздек тош отасиз.\nЎн учинчи кечани хам минода ўтказмогингиз афзал.\nМаккадан чикиб кетишдан аввал Каъбани еттиб бор тавоф киласиз, бу тавоф «Тавофул-вадоъ» хайрлашув тавофи деб аталади. Ой кўрган ёки нифосдаги аёлларга тавофул-вадо лозим бўлмайди.\nМадинаи Набавиййани зиёрат килиш\nМухтарам биродар, хар бир мусулмон кишига хаж ва бошка вактларда пайгамбаримизнинг масжидларини зиёрат килиш суннат хисобланади.\nПайгамбар саллоллоху алайхи ва саллам айтадилар: «Зиёрат максадида факат уч масжидгагина сафар килинади. Улар Масжидул-харом, Менинг шу масжидим (масжидун-набавий) ва Масжидул-аксолардир.\nАзиз биродар, Аллох таъолонинг хифзу – химоясида Мадинага етиб боргач, аввало Масжидун – набавийда намоз ўкинг. Чунки, бу масжидда ўкилган намоз бошка жойда ўкилган мингта намоздан яхширокдир. Пайгамбар саллоллоху алайхи ва саллам дедилар: «Менинг бу масжидимда ўкилган намоз масжидул-харомдан бошка жойда ўкилган мингта намоздан афзалдир.\nСўнгра расулуллох саллоллоху алайхи ва саллам, Абу Бакр ва Умар розияллоху анхумонинг кабрлари турган хужра ёнига бориб, аввал расулуллох саллоллоху алайхи ва салламга, сўнгра Абу Бакр сўнгра Умарга салом берасиз.\nАзиз биродар, Кубо масжидида намоз ўкиш хам суннат амаллардандир. Пайгамбар саллоллоху алайхи ва саллам айтадилар: «Кимки уйидан чикиб мана бу масжидга (Кубо масжидига) келса ва намоз ўкиса, бир марта умра килганга тенг савоб бўлади».\nЁтганларнинг хаккига дуо килиб истигфор айтиш максадида «Бакеъ» кабристони ва «Ухуд» шахидларини зиёрат килиш суннат хисобланади. Чунки, пайгамбар саллоллоху алайхи ва саллам бакеъга ва Ухуд шахидларига бориб кабр ахлларига куйидагича дуо килдилар:\n«السلام على أهل الديار من المؤمنين والمسلمين، وإنا إن شاء الله بكم لاحقون»\nЯъни, «Эй бу диёр ахли бўлган мўмин-мусулмонлар ассаламу алайкум. Биз хам тез кунларда сизларнинг ортингиздан келамиз (вафот киламиз)». [19\nХурматли биродар, Мадинадаги зиёрат килинадиган жойлар ушбулардир. Бундан бошка жойни зиёрат килиб, у ерда намоз ўкиш суннат эмас. Агар яхши, фойдали амал бўлганида, пайгамбар саллоллоху алайхи ва саллам ўргатган бўлардилар. Биз аминмизки у киши зиммаларидаги омонатни адо этиб, пайгамбарликни тўла етказганлар, умматни яхшиликка йўллаб, туни кундуздек ёруг йўл устида колдириб кетганларки, бу йўлдан адашиб четга чикканлар халокатга дучор бўлажак! Дархакикат, Аллох таъоло у Зот оркали динини мукаммал, неъматини тўкис килгандир. У кишига Аллох таъолонинг салавоту саломлари бўлсин.\n – Бухорий 10/367 ва Муслим 3586-хадис Нўъмон ибн Башир розияллоху анхудан ривоят килишган.\n – Бухорий 5/72 ва Муслим 2585- хадис Абу Мусо ал-Ашъарий розияллоху анхудан ривоят килишган.\n – Бухорий 5/221 ва Муслим 1718- хадис Оиша розияллоху анходан ривоят килишган.\n – Муслим 1218-хадис ва Абу Довуд 1970- хадис Жобир розияллоху анхудан ривоят килишган.\n – Ихром иккита ок мато бўлиб, елкага ташлаб олинадиган кисми ридо, белдан пастга ўраб олинадигани эса изор деб аталади.\n – «Мутаматтеъ» - аввал умра амалларини бажариб, ихромдан чиккандан сўнг хажга ихром боглаган кишидир.\n – «Хадй» сўзи жонлик маъносида бўлиб, хожи Аллохнинг розилиги умидида сўядиган туя, сигир кўй ёки эчкилар назарда тутилади.\n – Меваси дўланага ўхшаб кетадиган бута ўсимлик.\n – Бухорий 1206- хадис ва Муслим 1206- хадис ривоят килишган.\n – Бу муддат тош отиш, жонлик сўйиш, соч олиш ва тавофул ифоза килиш билан тугайди.\n – Бухорий 1838- хадис.\n – Абу Довуд 1562 – хадис, Ибн Можжа 2926 – хадис ва Ахмад 22894- хадис ривоят килишган.\n – «Макоми Иброхим» - Каъбанинг шаркий томонида жойлашган тош бўлиб, Иброхим алайхис-салом Каъбани бино килаётганларида ана шу тош устида турганлар. Хозир тош атрофи кубба шаклида ихота килиб кўйилган.\n – Каъба якинидаги икки тог.\n – Тош отиладиган уч жойнинг Маккага якинроги.\n – Бухорий 2/76 ва Муслим 4/125 ларда ривоят килганлар.\n – Бухорий 3/49 ва Муслим 4/123 ларда ривоят килганлар.\n – Ахмад 3/487, Насааий 2/37 ва бошкалар ривоят килишган.\n – Муслим 2/671 ва Ахмад 6/221 ривоят килишган.\nҲожи биродаримга мактублар. Иккинчи мактуб ›


2017 йилда Ford Fiesta янги авлодини қарши оламиз » Скачать музыку бесплатно новинки музыки 2016-2017\n2017 йилда Ford Fiesta янги авлодини қарши оламиз\nКомментариев: 0 Просмотров: 245 Дата: 3-04-2016, 18:35 Йилнинг охирига қадар янги Фиестани яратиш ишлари якун топади. Янги авлод русумининг ташқи қиёфаси Focus ва Mondeoларга монанд тарзда ишланади. Компания ичкарисидаги манбаларга асосланиб бу хабарни OmniAuto нашри келтирмоқда. Автомобиль аввалги версияларидан кўра кенгроқ бўлади. Янги моторлар ўрнатилади: бир литрли, уч цилиндрли EcoBoost ва 1,5 литрли TDCi дизель мотор. Аввалроқ, янги Ford Fiesta русумнинг 40 йиллигига бағишлаб 250 от кучига эга қилиб ишлаб чиқарилиши ҳақида хабар тарқалган эди. Инсайдерлар ушбу русум тўла узатмали бўлиш эҳтимолини айтмоқда. Янги Фиестанинг юз очди маросими Лос-Анжелес автосалонида ноябр ойида ўтказилиши эҳтимоли юқори. - деб хабар бермоқда Carzone.uz нашри.


Posted on 08/01/2009 by TURONZAMIN\nҲАВЗИ ҚУЛҚУЛУМ (Кундалик китоб)\nБОШИНГГА НЕ КЕЛСА, НАФСИНГДАН КЎР!\n29 июл, 2009 йил\nКеча чойчақалик иш ҳақида гаплашаётган эдик. Бугун ҳам шу мавзуни давом эттирамиз.\nСовет даврида бир латифа бўларди. Бир киши обкомнинг биринчи секретари бўлиб келибди ва қабул куни энг аввало ишсизларни чақирибди.\n-Қандай иш берай сизга?- деб сўрабди у рус кишидан.\n-Фарқи йўқ, фақат ойлиги яхши бўлса бас,-деб жавоб қилибди у.\nКейин раҳбар саволини ўзбекка берибди.\n-Фарқи йўқ, минадиган машинаси бўлса бас, галстуги ва маошини ўзим топиб оламан!-деб жавоб қилибди ўзбек.\nОбкомнинг биринчи секретари кейин навбат кутиб турган яҳудийга юзланган экан у׃\n– Акомилло, менга маошли ёки машинали иш керак эмас, қандай иш бўлса ҳам, фақат чойчақаси бўлса бас,-дебди.\n-Бизда чойчақали иш бўлмайди-ку?\n-Ундай бўлса, биз камтарин каминамиз, бирорта чақали иш бўлсин!\nШунда раҳбар ёрдамчисига чақали ишлар рўйхатини олиб келишни буюрибди.\nПойафзал тозаловчи, сув сотувчи, чиптафуруш… Лекин ҳаммаси банд. Шунда вилоят раҳбари׃\n-Бирор жойга курси қўйиб беринглар, пойафзал тозаласин, бечоранинг рўзғори қимирлаб турсин,-дебди.\nЁрдамчисининг ранги-рўйи оқариб кетибди.\n-Нима гап? Нега ранги рўйинг оқарди?\n-Пойафазл тозаловчиларнинг жойлари иккинчи котибга оид. Бу жойларни у киши тақсимлайдилар ва у кишининг тирикчилиги шундан…\n-Ҳмм…Бўлмаса минерал сув сотадиган жойлардан биттасини беринглар унга!\n-Унда сизнинг рўзғорингиз нима бўлади?\nБундай латифалар бежиз ва бесабаб эмас эди. Чунки кунда келиб турган чақалар олтинларга айланиб кетганини ҳамма биларди.\nСовет Иттифоқидан Америкага кўчган яҳудийлар бу ерда ҳам ишнинг кўзини билишларини кўрсатдилар. Улар чақали жойларда ишлаб, тезда оёққа туриб олдилар ва энди улар катта-катта жойларнинг раҳбарлари. Келаётган ўзбеклар эса уларнинг мардикорлари.\nБугун ишга келаётиб, ана шулар ҳақида ўйлар эканман, ёдимга бир воқеа тушди.\nАпрел ойининг охирида Лос-Вегасга боргандик. Илгари бу шаҳарни маънавий бузилган шаҳар деб айтишарди. Аммо кейинги йилларда бу жой оилавий дам оладиган масканга айланди.\nБиз у ерга асосан дунёда тенги йўқ цирк (Cirque du Soleil) театрларини томоша қилишга боргандик. Бу цирк-театрлар баъзан кўчиб юриб ҳам турли мамлакатларда томоша кўрсатадилар. Аммо шундайлари борки, уларни фақат ва фақат Лос- Вегасда кўра оласиз, холос.\nУларни таърифлаб бўлмайди, фақат томоша қилиш ва инсоннинг нималарга қодирлигини кўриб, ҳайратдан ёқа ушлаш мумкин.\nШу ерда минглаб одамлар оддий ишларни қилиб, катта пул топиб юрибдилар. Ўзбеклар ҳақда гап кетса, ўзбекларни ҳам билишар экан. Бир эр-хотин ўзбекистонликлар бу ерда бир неча йил одамфурушлик билан шуғулланган эканлар. Яъни ўз ватанидан қизларни олиб келиб, бу ерда пуллашган. Бир кун қўлга тушиб, иккаласи ҳам умрбодга қамалиб кетибди. Улар чақани, чойчақани эмас, бирданига жарақ- жарақ долларни тўплашни хаёл қилишган-да!\nШуни айтадилар, “Бошингга не келса, нафсингдан кўр!” деб.\nШу билан кечаги гапга бугун нуқта қўйсак бўлади.\nДарвоқе, бугун жуда бир қизиқ хабар ўқидим. Келинг, уни эртанги мавзуга “хамиртуриш” сифатида сақлайлик!\nFiled under: 1.BOSH SAHIFA, Kundalik, Uzbek |\n« Безорилик…солиқдан бош тортиш ва фирибгарлик…? “ТУРОНЗАМИН” ўқувчиларига! »


Зам-Зам қудуғи таъмирланади\nМакка шаҳридаги Масжид ул-Харом яқинида жойлашган муқаддас саналган Зам-Зам қудуғи таъмирлаш учун ёпилиши маълум қилинди. Муқаддас Каъба атрофидаги айрим ҳудудларда қурилиш ишлари олиб борилиши сабабли ҳаракат чекланиши айтилмоқда.\nЗам-Зам қудуғини таъмирлаш лойиҳаси Саудия Арабистони подшоҳи Салмон бин Абдулазиз томонидан маъқулланган.\nҚурилиш ва таъмирлаш ишларининг етти ой давом этиши хабар қилинган. Қурилишнинг биринчи босқичида масжиднинг шарқий қисмида бешта сув сақлаш учун резервуарлар ўрнатилади. Бундан ташқари қудуқнинг бетон қувурлари янгилари билан алмаштирилиши режалаштирилган.\nДругие материалы в этой категории: « Муфтий Усмонхон Алимов ҳазратлари дунёдаги энг нуфузли 500 мусулмон рўйхатидан жой олди.\tЎзбекистонликлар Саудия Арабистонига саёҳат визасини олиши мумкинми? »\nОнлайн диний савол-жавобни биласизми?\nБишкекда II Халқаро анжуман ўтказилмоқда\nРим марказий масжиди Италиядаги исломнинг рамзи\nТошкент шаҳридаги 16 Ноябрь куни Мавлиди шариф ўқиладиган масжидлар\nШавкат Мирзиёевнинг Қорақалпоғистонга ташрифи бошланди\nИталия Ўзбекистонда туризмни ривожланишига кўмак беради\nУмрачиларнинг кайфияти аъло\nЎтганлар қўним топган жойларга эътибор\nТошкентга Ислом тараққиёт банкининг делегацияси келади\nМарокашда Мавлид 20 ноябрда нишонланади\nБААда Мавлид муносабати билан уч кунлик дам олиш эълон қилинди\nЎзбекистонлик талаба Мавлид ойи муносабати билан ўтказилган мусобақада ғолиб бўлди\nЎзбекистонда диний бағрикенглик: янги давр одимлари ва халқаро эътироф\nДоғистонда пайғамбаримиз Муҳаммад (с.а.в.)га тегишли буюмлар кўргазмаси ўтказилмоқда\n"Кордай" мадрасасининг тантанали очилиш маросими ўтказилди\nБирлашган Араб Амирликларида бағрикенглик миллий фестивали ўтказилади\nХалқаро фестивал иштирокчилари Диний идора ва Хастимомга келди\nФоторепортаж: Ҳазрати Имомда қор\nҚозоғистонда имомлар электрон шаклда аттестациядан ўтказилди\n“Мурувват карвони” Бухоро вилоятида\nЎзбекистонликларга Туркияда 90 кун визасиз юришига рухсат берилди\nАхсикентнинг 2300 йиллигини нишонлаш юзасидан ЮНЕСКОга таклиф берилди\nҚрим мусулмонлари идораси онлайн Қуръон дарсларини бошлайди\nДубайда "Жамил" замонавий санъат маркази очилди\n“Мурувват карвони” Навоий вилоятида\nЎзбекистонда 2025 йилгача соғлиқни сақлаш концепцияси ишлаб чиқилади


Лазиз Тангриев «Frankfurter Buchmesse» кўргазмаси президенти...\n15.10.2018 16:21 0 3297\n«Frankfurter Buchmesse» халқаро китоб кўргазмаси доирасида Ўзбекистон Матбуот ва ахборот агентлиги Бош директори, делегация раҳбари Лазиз Тангриев кўргазма президенти Юрген Босс билан учрашди. Бу ҳақда Матбуот ва ахборот агентлиги расмий сайти хабар берди.\nУчрашувда юртимиздаги нашриёт-матбаа корхоналарига инвестиция жалб этиш, маҳсулотлар экспортини йўлга қўйиш, ҳамкорликда турли кўргазмалар ташкил этиш ва 2019 йилда Норвегия давлати фахрий меҳмон мақомида қатнашадиган бўлса, кейинги йилларда Ўзбекистоннинг мазкур кўргазмада иштирок этиш масалалари муҳокама этилди.\nҚувонарли жиҳати, Франкфурт халқаро китоб кўргазмаси президенти ва вице-президенти мамлакатимиз маънавий-маърифий салоҳияти ҳақида ижобий таассуротга эга. Улар мамлакатимизга 2019 йил апрел-май ойларида ташриф буюриб, нашриёт-матбаа корхоналаримиз фаолияти билан танишиш истагини билдирди.\nМаълумот учун айтиш керакки, «Frankfurt Buchmesse» халқаро китоб кўргазмаси дунёдаги китоб кўргазмалари ичида энг қадимийси ва энг йириги ҳисобланади.\nЕтмиш йилдан буён ҳар йили октябрь ойида ўтказиб келинаётган мазкур нуфузли анжуман шуниси билан аҳамиятлики, унда 100 дан ортиқ давлатлардан келган нашриёт-матбаа корхоналари, агентликлар вакиллари иштирок этади. Шу пайтгача кўргазмада ўз маҳсулотларини намойиш этаётган нашриётлар сони карийб 10 мингга етди.\nБу йилги кўргазма 275 мингдан зиёд китобсеварларни қамраб олди. Кўргазманинг умумий майдони 20 гектардан кўпроқ. Тадбирларни жаҳон бўйлаб 10 мингдан ортиқ журналистлар бевосита ёритиб боряпти.\nЖамият 16/10, 17:51\nМаданият 12/10, 12:01


ЎзА - Боғдодда нима гаплар: халқ нимани истамоқда?\nИроқ яна можаролар марказига айланди. Бу гал мамлакат ўзи учун янгича инқироз гирдобида қолди. Ироқдаги уруш вақтида туғилган ва дунёга келганидан буён урушдан бошқа нарса кўрмаган ёшлар мамлакатдаги коррупцион тизимдан тоқатлари тоқ бўлиб намойишга чиқди.\nБугун нафақат Ироқ, Ливан, Сурия, Миср каби Яқин Шарқ давлатлари, балки ер юзининг кўпгина қисмларини норозилик акциялари қамраб олган. Эквадор, Чили, Аргентинада ҳам тенгсизлик, коррупция, нарх-навонинг ошишига қарши одамлар кўчаларга чиққан.\nИроқ, Ливан ва Мисрнинг бир-бирига ўхшамаган жиҳатлари бисёр, лекин намойишчиларни қийнаётган дардлар умумий. Араб Яқин Шарқи бўйлаб миллионлаб одамлар, айниқса, ёшлар ўхшаш қийинчиликларни бошдан кечирмоқда. Минтақа аҳолисининг 60 фоизга яқини 30 ёшдан кичикдир. Ёшлар сони кўплиги мамлакат манфаати учун хизмат қилади. Бироқ иқтисодиёт, таълим тизими ва давлат институтлари ёшлар манфаатини қондира олмаса, улар ўз орзу-умидларини рўёбга чиқаришга йўл топа олмайди.\nКоррупция одамларнинг орзуларини еб битиради\nЁшлар иккита кенг тарқалган ҳолатдан дарғазаб: коррупция ва ишсизлик. Ироқ коррупцияга ботганлик даражаси бўйича дунёда юқори ўринларда туради. Ливанда бу масалада аҳвол Ироққа нисбатан бироз яхши бўлса-да, аммо етарли даражада эмас. Коррупция саратонга ўхшайди. У ўз қурбонига айланган одамларнинг орзулари ва умидларини еб битирмоқда.\nКоррупциядан азият чекканлар тезда ғазаб отига миниши мумкин. Ҳатто олий таълимни тугатганлар ҳам иш топа олмаган ва чўнтагидаги сўнгги чақаларни санаб юрган вақтда, норозилигини юзага чиқаришдан уларни ҳеч нарса тўхтата олмайди. Давлат институтлари — ҳукумат, судлар ва полиция коррупцияга ботганда, мамлакат таназзулга юз тута бошлайди. Ливан ва Ироқдаги намойишчилар фақат ҳукуматнинг истеъфо беришини талаб қилмаяпти. Улар бутун сиёсий тизимнинг ислоҳ қилинишини истамоқда.\nИроқлик намойишчилар кўчаларни тўлдириб, ишсизлик, коррупция ва ҳукуматга қарши шиорларни бақириб айта бошлаганда, уларга қарши қурол ишлатилиши учун кўп вақт талаб қилинмади. Ироқликлар етакчиларсиз намойишга чиққан эди. Бироқ «қўрққан олдин мушт кўтарар» услубини қўллаган ҳукуматнинг бундай жавоби ортидан одамлар янада уюшишди.\nБағдодда бошланган намойишлар тез орада мамлакатнинг бошқа ҳудудларига ҳам тарқалди. Халқ қўзғалгандан бир кун ўтиб, Карбало шаҳрида намойишчиларга қарши ўқ узилгани ва кўплаб инсонлар ҳалок бўлгани тўғрисида хабарлар юзага чиқди. Интернетда одамлар ўқ ёмғиридан қочишга уринаётгани тасвирланган видеолар пайдо бўлди.\nМаълумотларга қараганда, 1 октябрдан буён Бағдодда хавфсизлик хизмати ходимлари билан тўқнашувларда жами 250 нафардан ортиқ киши ҳалок бўлган. Шаҳарда октябрь ойи охирида комендантлик соати жорий этилганди, аммо намойишлар тинмаяпти. Ўтган ҳафтада Ироқ президенти Барҳам Солиҳ агар партиялар унинг ўрнига номзод топа олишса, мамлакат Бош вазири Абдул Маҳди истеъфога чиқиши мумкинлиги ҳақида маълум қилди.\nБир йил муқаддам Ироқ Бош вазири Абдул Маҳди ислоҳотлар ўтказишни ваъда қилганди, аммо амалда бу ваъдалар бажарилмади. Натижада 1 октябрь куни Бағдод кўчаларига ишсизлик ва коррупцияни йўқотишни талаб қилган минглаб ёшлар чиқишди.\nНамойишларнинг биринчи тўлқини 6 кун давом этди ва жами 149 киши ҳалок бўлди. Аммо бу намойишчиларни тўхтата олмади, аксинча янада кўпроқ одамлар кўчаларга чиқди, намойишлар Ироқнинг бошқа шаҳарларига, айниқса, нисбатан қашшоқ яшовчи жанубий ҳудудларига ҳам тарқалди.\nБош вазир Абдул Маҳди ўз ҳукуматида ўзгаришлар ўтказишни, юқори маош олувчи амалдорларнинг ойликларини қисқартиришни ва ёшлар орасидаги ишсизлик даражасини камайтиришни ваъда қилди. Аммо октябрь ойи охирида намойишчилар ўз талаблари бажарилмаслигига амин бўлгач, яна кўчаларга қайтиб чиқишди.\nБағдоддаги митингларга мактаб ўқувчилари, талабалар ва парламент аъзолари ҳам қўшилишди. Жаҳон банки маълумотларига кўра, Ироқда ёшлар орасидаги ишсизлик даражаси 25 фоизга етган, ҳолбуки сўнгги ўн беш йил давомида уруш ва диний низолар гирдобида қолганига қарамасдан, мамлакат нефть экспорти бўйича ОПЕКда иккинчи ўринга чиққан. Демак, нефть экспортидан келаётган маблағлар халқ ва жамият ривожига эмас, балки амалдорларнинг чўнтагига, роҳат-фароғатига сарф бўляпти.\nАҚШ вазиятни диққат билан кузатмоқда\nШу кунларда Ироқ парламенти кворум (мажлиснинг қарорлари қонуний бўлиши учун иштирокчиларнинг устав бўйича етарли ҳисобланадиган миқдори) йиға олмади ва мухолифатчи намойишчиларнинг талабларини муҳокама қила олмади. Муқтада ас-Садр етакчилигидаги шиалар партияси ва Ироқ коммунистик партияси бирлашмаси бўлган «Сайрун» блоки аъзолари митинглар иштирокчиларининг талаблари муҳокама қилинмас экан, парламент биносини тарк этмасликларини маълум қилишди.\nАҚШ давлат котиби Майк Помпео Ироқ ҳукуматини намойишчилар фикрига қулоқ солишга чақирди. «АҚШ Ироқ ҳукуматининг жамиятдаги муаммоларни ҳал қилиш бўйича ҳар қандай жиддий ҳаракатини қўллаб-қувватлайди. Ироқ ҳукумати ўз овозлари эшитилиши учун кўчаларга чиққан ироқликларнинг қонуний талабларига қулоқ солиши керак», — дейилади Помпеонинг баёнотида. Унинг сўзларига кўра, АҚШ вазиятни диққат билан кузатмоқда. У барча томонларни зўравонликлардан тийилишга, ҳукуматни эса октябрь ойида намойишчиларнинг ҳалок бўлганлиги ҳолатини чуқур текширишга ва ОАВга қўйилган чекловларни юмшатишга чақирди.\nИроқдаги вазият таҳлилчиларни ажаблантирмайди. Эрон билан урушдан кейин кўп йиллар давомида Саддам Ҳусайн ҳукумати томонидан олиб борилган зўравонликлар (1980-1988), Саҳро бўрони (1991), АҚШнинг босқини (2003) ва ИШИДнинг минтақада сохта давлат воқеликларини яратишга бўлган уринишининг таъсири (2014-2017) Ироқда ҳамон давом этмоқда.\nЖаҳондаги йирик нефть экспортчиси ҳисобланадиган Ироқ аҳолисининг 60 фоизини 30 ёшдан кичик бўлганлар ташкил қилади. Мамлакатда электр таъминотининг узилиши жуда тез-тез бўлиб туради, соғлиқни сақлаш ва таълим тизимлари уларга йиллар давомида бепарволик билан бўлган муносабат оқибатида аянчли аҳволга келиб қолган. Ёшлар орасидаги ишсизлик 25 фоиздан ошади ва аҳолининг 20 фоизи қашшоқлик чегарасида яшайди. Баъзи ҳокимлар қисқа муддатли мажбурияти давомида аҳолига хизмат қилиш ўрнига, ташқи таъсирларга (масалан Теҳронга) хизмат қилмоқда. Ироқда сўнгги йилларда ички сиёсатдаги йиғилиб, катта муаммоларни келтириб чиқариши мумкин бўлган майда даражадаги муаммоларга эътибор берилмай келинди.\nВоқеалар ривожи буёғига «Отнинг ўлими — итнинг байрами» қабилида кечади, шекилли. Ҳозирданоқ кўзга кўринган сиёсий фигуралар Абдул Маҳдийни қурбон қилиш эвазига ўзларига сиёсий капитал тўплашга киришиб кетган. Парламент спикери Маҳмуд ал-Ҳалбоуси, жумладан, миллиондан ортиқ кам таъминланган оилаларни молиявий қувватлашни кўзда тутувчи ўз чора-тадбирлар режасини очиқлашга улгурди. Парламентдаги энг йирик «Сайрун» блоки етакчиси, шиа қабилалари имоми Муқтада ас-Садр эса Абдул-Маҳдийни тақдир ҳукмига ҳавола этган ҳолда, бошқа фракциялар билан бирга муддатидан аввал сайловлар ўтказиш ташаббуси билан чиқди. Ас-Садр шуниям илова қилдики, муддатидан аввал сайловлар бевосита АҚШнинг назорати остида ўтказилмоғи керак!\nКўриниб турибдики, Ироқ инқирозида қонли босқич кечиб ўтилиб, «ҳамма — ҳаммага қарши курашадиган» янги саҳифа очиляпти. Нефть-долларларга тўйинган «Ироқ пироги»дан энг катта бўлакни олиш учун тала-тала авжига чиқади. Ўз ҳукмфармонларидан безиб қолган халқ бунга нима деркин? Бағдодда намойишда қатнашган ишсиз муҳандис, 43 ёшли Аббос Нажм «The Guardian» журналистларига шундай деганди: «16 йил коррупция ва адолатсизликда яшадик. Биз ўққа учиб ёки қийноқларда ўлишдан қўрқмаймиз. Йўлимизда давом этамиз, чекиниш йўқ!».


Катта фиқҳ энциклопедияси: исқот – соқит қилиш | Azon.uz - Ахборот-таҳлилий портал\nКатта фиқҳ энциклопедияси: исқот – соқит қилиш\n991 22:05 26.11.2021\n(50-қисм 51-қисм 52-қисм 53-қисм 54-қисм 55-қисм 56-қисм 57-қисм 58-қисм 59-қисм 60-қисм 61-қисм 62-қисм)\n4. اإلسترباء] Ал-Истибро́ у]: Бу сўз икки маънода келади: биринчиси – бачадоннинг тоза, яъни бошқанинг сувидан пок эканлигини аниқлаш. У аёлларга идда вожиб бўлмаган ҳолатларда жорий бўлади. Унинг ҳукмлари ўз истилоҳида батафсил баён қилинган; иккинчиси – икки махражнинг нопокликлардан тозалаш талаби. Унга оид батафсил ҳукмлар “Қазоул ҳожа” истилоҳида келади.\nб) اإلسقاط] Ал-Исқо́ ту] исқот – соқит қилиш:\n5. Исқот – луғатда “йўқотмоқ”, “йўқ қилмоқ” маъноларини англатади. Истилоҳда эса у мулк ёки ҳақни эгасига қайтмайдиган қилиб йўқотиш (соқит қилиш) деган маънони билдиради. У ибро каби бошқа бир шахснинг зиммасидаги, дейлик, қарздорнинг қарзи сингари ҳаққа нисбатан ҳам воқеъ бўлади. Шунингдек, у, масалан, шуфъага ўхшаган, зиммани банд қилмайдиган, шариат ҳукми билан собит бўлган ҳақларга нисбатан ҳам воқеъ бўлади. Исқот бирор эваз ёки эвазсиз ҳам бўлаверади. Ибро – исқотдан хосроқ. Яъни ҳар бир ибро исқотдир, лекин барча исқот ибро эмас.\nИбро исқотнинг бир кўриниши эканлигига Қарофий раҳматуллоҳи алайҳдан далолат мавжуд. У зот исқотни иккига бўлган:\n1. Хулуъ каби эваз баробарига бўлган исқот;\n2. Эвазсиз бўлган исқот. Бунга қарзларни кечиб юборишни мисол қилган. Бу масаланинг ҳам батафсил баёни келади.\nИсқот, уламолар иттифоқига кўра, ўзи воқеъ бўлган нарсани (қарз ва мажбуриятларни) буткул тарзда соқит қилувчидир. Ибронинг эса мулк қилиб бериш маъносига эга соқит қилиш ёхуд фақатгина мулк қилиб бериш ёки фақатгина соқит қилиш экани борасида ихтилоф қиладилар. Яна шуни қўшиб қўйиш керакки, шофеъийлардан Имом Қалюбий раҳматуллоҳи алайҳ қасосдан бошқа нарсаларда тарк этишни (яъни воз кечиш) исқот эмаслигини айтган. Бу фақатгина ибро деган. Имом Қалюбий ўз мазҳаби қарашларидан келиб чиқиб, эҳтимол, юқоридаги фикрларни илгари сурган. Гоҳида ибро исқот ўрнида ҳам ишлатилади. Масалан, “хиёри айб” бобида айбдан ибро қилиш – ихтиёрни соқит қилиш эканлигига ишора мавжуд.\nв) اهلبة] Ал-Ҳибату] – ҳиба:\n6. Ҳиба – луғатда “ҳар қандай таъмалардан холи ҳадя”, яъни кимдир бирор нарсани кимгадир чин кўнгилдан тортиқ қилишидир. Шариатда эса ҳиба деб – бирор буюмни ҳеч бир манфаат кўзламаган ҳолда кимгадир мулк қилиб беришга айтилади. Ҳибанинг иброга мувофиқ жиҳати, масалан, қарздорга қарзни ҳиба қилишдир. Ҳибанинг қайтиб олинишини жоиз санамайдиган жумҳур уламолар наздида, айнан шу ҳолатдагина ҳиба ва ибро бир хил маънога эга бўлади.\nАммо умумий тарзда ҳибани қайтиб олишни жоиз санайдиган бизнинг ҳанафий мазҳабимиз уламолари наздида, ибро қарздорга қарзини ҳиба қилишдан бошқа нарсадир. Чунки ибро қабул қилиб олгандан сўнг уни қайтиб олиш жоиз эмаслигига иттифоқ қилинган. Сабаби у соқит қилишдир. Машҳур қоидага кўра, соқит бўлган нарсанинг қайтиши жоиз эмас. Аммо қарзни қарздордан бошқасига ҳиба қилишнинг иброга ҳеч ҳам алоқаси йўқ. У ҳақидаги ихтилоф ва батафсил маълумотлар “Ҳиба” ва “Қарз” иборалари баёнида келади.\nв) الصلح] Ас-Сулҳу] – Сулҳ\n7. Сулҳ – луғатда “мувофиқ қилмоқ”, “келиштирмоқ” маъносини англатади. Шариат истилоҳида эса сулҳ – низони бартараф қилишга ёки икки томон ўртасидаги тортишувни ўзаро розилик билан тўхтатишга сабаб бўлувчи келишувдир.\nФиқҳ илмидан маълумки, сулҳ иқрор, инкор ёки сукутдан ҳосил бўлади. Агар сулҳ иқрордан бўлса, низоли нарсанинг, масалан, қарзнинг бир қисмини соқит қилиш ҳамда қолганини тўлашга келишилади ва бу келишув моҳиятан иброга ўхшаб кетади. Чунки бунда ҳақнинг баъзисини олиш, қолганидан кечиш бор. Агар сулҳ бадал олиш эвазига амалга ошса, бу муоваза, яъни айирбошлаш бўлади.\nШунингдек, агар сулҳ сукут ёки инкор орқали юз берса ва даъвогар ҳақидан бир қисмини соқит қилишни ўз ичига олса ҳам, ҳолат шундайдир. Бу сулҳ даъвогарга нисбатан ҳақнинг баъзисидан ибро қилишдир. Шу билан бирга, у жавобгар шахсга нисбатан қасамдан қутулиш учун товон тўлаш ва тортишувни тўхтатишдир.\nМоликийлардан ибн Жузай раҳматуллоҳи алайҳ сулҳни икки турга бўлади: биринчиси – исқот ва ибро. “Бу мутлақ жоиз”, дейди; иккинчиси – эваз баробарига сулҳ қилиш. “Агар ҳаромга олиб бормаса, бу ҳам жоиз”, дейди.\nг) اإلقرار] Ал-Иқро́ ру] – иқрор:\n8. “Ишониш”, “эътироф қилиш” – иқрор сўзининг луғавий маъноларидандир. Истилоҳий таърифида эса у “ўз зиммасидаги бошқа шахснинг ҳақидан хабар бериш” деган маънони билдиради. Гоҳида иқрор қарзни тўлиқ олиш маъносига ҳам тўғри келади. Шу вақтда у бароатга иқрор қилиш бўлади. Чунки ибро ҳақни тўла олиш ёки уни соқит қилишдир. Қарзни тўлиқ олганига иқрор ҳам, мутлақ ибро ҳам низони тўхтатади ва хусуматни бартараф этади. У иккаласидан мурод биттадир. Шунинг учун иккиси ҳам тушунча жиҳатидан фарқ қилса-да, уларнинг бири билан иккинчиси таъбир қилинаверади.\nИброни даъво қилиш иқрор бўлганини тақозо қилади. Масалан, бир киши “Фалон нарсадан мени ибро қилгандинг”, деса, ёки “Мени фалон нарсадан ибро қилгин”, деса, гапирувчининг бу гаплари зиммаси нима биландир (яъни ўша фалон нарса билан) банд эканини тан олиш ва эътироф этишдир. Ҳамда бу зиммасидаги нарсани соқит қилишнинг даъвосидир. Асл – ибро бўлмаган. Гапирувчига ибро бўлганига ёки зиммасидаги нарсани тўлаганига далил-ҳужжат келтириш лозим бўлади.\n165 21:50 22.05.2022


“Proofreading Services” порталига келаётган мақолалар техник талабларга жавоб беряптими?\nЮртимиз олимларининг нуфузли хорижий илмий нашрларда ўз мақолаларини чоп этишлари бугунги кунда илм-фан аҳли олдига қўйилган муҳим вазифалардан биридир. Мазкур вазифани амалга оширишга кўмаклашиш мақсадида ўтган йилнинг охирида Инновацион ривожланиш вазирлиги “Proofreading Services” порталига асос солди.\nБугунги кунгача Ўзбекистон Республикаси Инновацион ривожланиш вазирлигининг “Proofreading Services” порталига 300 яқин та мақола келиб тушди. Ушбу мақолалардан порталда келтирилган техник талабларга мос келувчи 16 та мақола саралаб олиниб, шартномага мувофиқ ўрнатилган тартибда Springer Nature махсус веб-сайтига жойлаштириш орқали компания вакилларига тақдим этилди. Мазкур мақолалар Springer Nature компанияси мутахассислари томонидан қабул қилиниб, кўриб чиқилди ва тегишли журнал талабларига мувофиқ таҳрир қилинди, ёзма инглиз тили матни яхшиланди, орфографик ва грамматик хатолар бартараф этилиб, белгиланган техник талабларга мослаштирилди. Таҳрирланган мақолалар ва тегишли сертификат мақола муаллифларига юборилди.\n“Proofreading Services” порталига мақолалар келиб тушиши давом этмоқда. Шу билан бир қаторда, “Proofreading Services” порталига мақолалар қабул қилишда бир қатор муаммолар мавжуд. Жумладан, “Proofreading Services” порталига келиб тушган мақолаларнинг аксарияти тегишли техник талабларга жавоб бермайди. Бунинг асосий сабаби вазирлик сайтидаги “Proofreading Services” порталида тегишли техник талаблар тўғрисида маълумотлар жойлаштирилмаган.\nШунингдек, таҳрир қилинган мақолаларнинг кейинчалик тегишли журналларда чоп этилганлиги тўғрисида маълумот олиш имкони мавжуд эмас. Шуларни инобатга олган ҳолда яқин кунларда вазирлик сайтидаги “Proofreading Services” порталига мақолаларни тақдим этиш бўйича техник талабларни юклаб олиш ва мақола муаллифлари томонидан мақола чоп этилганлиги тўғрисида маълумотлар жойлаштирилиш йўлга қўйилади.\n“Proofreading service” хизматига тақдим этиладиган мақолалар қуйидаги техник талабларга мос келиши лозим:\n1. Талабномада чоп этилиши сўралаётган “SCOPUS” ҳамда “Web of Science” базасига кирган хориждаги илмий журнал номи (ва таҳририят тўғрисида маълумотлар);\n2. Илмий мақоланинг номи (инглиз тилида 10-12 сўздан ошмаслиги, асосий калит сўзларни ўз ичига олиши, қисқартма ва формулалар қўлланмаган ҳолда бўлиши лозим);\n3. Мақола муаллифлари тўғрисидаги тўлиқ маълумотлар;\n4. Мақола ва унга оид материаллар инглиз тилида тақдим этиш (инглиз тили билан бир вақтда бошқа тиллардаги маълумотлар ҳам қўшилган ҳолда расмийлаштирилган материаллар қабул қилинмайди);\n5. Мақоланинг титул варағи, унда алоҳида ажратиб кўрсатилган “Калит сўзлар” (“Key words” – 6-8 та) ва “Аннотация” (“Abstract” – 50-300 сўз)дан иборат қисмларни ўз ичига олган бўлиши лозим;\n6. Кириш (“Introduction”) (тадқиқот мавзусининг долзарблиги, мавзуга доир адабиётлар шарҳи, муаммонинг қўйилиши, изланиш мақсади ва вазифасининг шакллантирилиши);\n7. Материаллар ва методлар (“Materials and Methods”);\n8. Натижалар ва муҳокамалар (“Results and Discussion”);\n9. Хотима (“Conclusion”) (мақола бўлимларини такрорламаган ҳолда қисқача якун);\n10. Фигуралар (“Figures”) (зарур ҳолларда);\n11. Жадваллар (“Tables”) (зарур ҳолларда);\n12. Манбалар рўйхати (“Reference”) (20-50 та), (инглиз тилида келтирилган, манбалари уларни аниқлаш ва топиш учун тўла ёки аниқ келтирилган, мақолада ҳавола келтирилган манбалар киритилган).


Ўзбекистонлик меҳнат муҳожирлари Россияда қалбаки авиачипта олиб куйиб қолмоқда\nРоссиядан Ўзбекистонга ижтимоий тармоқлар орқали авиачипта сотиб олаётган муҳожирлар Интернет-фирибгарлар ўлжасига айланганидан шикоят қилмоқда.\nАйни пайтда "Ўзбекистон Ҳаво йўллари" онлайн-бронлаш хизматини йўлга қўйди.\nРоссиянинг Сочи шаҳрида меҳнат қилаётган сурхондарёлик Толиб “Одноклассники” ижтимоий тармоғи орқали Ўзбекистонга сотиб олган иккита авиачиптаси сохта бўлиб чиққанини маълум қилди.\nОзодлик билан суҳбатда у 14 минг рублга куйганини гапирди.\n- 24 сентябрга акция бўлибди. Телефон қилсам бир ўзбек кўтарди. “Евросеть”да пулини тўлаб, оласиз”, деди. Акцияда 7 мингдан кўрсатилган экан. “Евросеть”га бориб телефон қилиб, оператор қиз билан гаплашдим. Кейин, иккита билетга 14 минг тўладим. “Чекни олиб авиакассага борасиз, сизга билет чиқариб беради”, деди. Авиакассада эса “Унақа бўлиши мумкин эмас”, деяпти, деди Толиб.\n"Одноклассники" тармоғидаги "акция" тўғрисида фирибгарлар эълони\nСурхондарёлик суҳбатдош бир неча йилдан буён Сочидаги меҳмонхоналардан бирида ишчи бўлиб хизмат қилиб келаётганини ҳам қўшимча қилди.\nУ “Одноклассники”да чиққан оддий эълондаги арзон нархларга учиб, қаллоблар ўлжасига айланганини сўзлади.\n- “Одноклассники”да биттаси қиз бола номидан профиль очиб, Россиядаги муҳожирларга ташлаб чиқаяпти. Менга ҳам шундай хабар келди. Ҳозир Ўзбекистонга билет энг камида 15 минг рубль бўлгани учун, шунақа акция бўлади, деб ўйлабман. Ўтган йили 7-8 мингга билет олиб кетганлар ҳам бўлди. Бунақа биринчи алданишим!. Мен бошқа ўзбекистонликлар алданмаслиги учун сизларга айтаяпман. Бояги болага телефон қилиб, “Ота-онанг тарбия бермаганми? Нега одамларни алдайсан?”, десам, “Ота-онамни топиб....”, деди! Ўзбекдан, мусулмондан биринчи маротаба бу гапларни эшитиб, у пулдан умидимни уздим, деди Толиб.\nЎзбек муҳожири қайд ва миграция ҳужжатлари муддати ўтгани сабабли полицияга мурожаат қилмагани – ўзи депортация бўлишидан қўрққанини билдирди.\nТолиб куни кеча унинг "Одноклассники" тармоғидаги саҳифасига худди шу мазмунда янги хабар келиб тушганини билдирди.\nЯнги "акция" тўғрисида эълон\nАвиачипталар билан боғлиқ фирибгарлик ҳолатлари тўғрисида Озодлик биринчи маротаба хабар бераётгани йўқ.\nБундан бир неча ой олдин Москва вилоятининг Ногинск шаҳрида ишлаб юрган Ёқубжон ҳам айниқса “Одноклассники” ижтимоий тармоғида кўпайиб кетган фирибгарлардан, хусусан авиачипта "сотувчи"лардан огоҳ бўлишга чақирган эди.\nБу муҳожир ҳам “Яндекс-Кошелек” тизими орқали пул ўтказиб, чув тушганини билдирганди.\nОзодлик Россиядан меҳнат муҳожирлари қайтаётган мавсумда Тошкентга сотилаётган авиачипталар нархи 15 минг рублдан зиёд эканини маҳаллий авиакассалардан аниқлади.\nШунингдек, мухбирларимиз сохта поезд чипталари ҳам сотилгани ҳолатларини кузатгани маълум.\nРоссияда авиачипта савдоси билан шуғулланувчи йирик ширкатлардан бирининг вакили Озодликка авиа ва темир йўл билетларини интернет орқали “сотувчи” фирибгарларни аниқлашнинг осон йўли борлигини тушунтириб берди.\n- Масалан, ҳозир Москвадан Тошкентга билет нархи 16400 рубль. Биз бу соҳада 10 йилдан буён ишлаймиз. Сайтимиз, юридик манзилимиз мавжуд. Лекин сайтларга ҳам ишонавермаслик керак. Билетнинг сохта-сохта эмаслигини осон йўл билан аниқлаш мумкин: пул тўлашдан олдин истаган авиакассага кириб, билетингиз брон қилинганини кўришингиз мумкин. Электрон тизимда исми-шарифингиз бўлса – демак билетингиз ҳақиқий. Менга брон қилинган электрон рақамингизни айтсангиз мен ўзим ҳам Интернет орқали текшириб беришим мумкин, дея фақат ишонарли жойлардан авиачипта сотиб олишни тавсия қилди авиаширкат менежери.\nСуҳбатдош сўнгги пайтларда фирибгарлик ҳолатлари кескин кўпайганини тасдиқлади.\n“Ўзбекистон ҳаво йўллари” авиакомпанияси эса ниҳоят интернет-қаллобликка қарши чипталарни онлайн тарзда Интернет орқали сотувни йўлга қўйгани хабар қилинди.\n2016 йил 18 октябридан онлайн-бронлаш учун Ўзбекистон авиакомпанияси билетларини сотиб олувчиларга учта асосий шарт қўйилди. Яъни чипталар фақат UzCard банк карточкаларига эга Ўзбекистон ватандошларига сўмда сотилади.


Зеленский иккита ҳарбий база қурилиши ва Қримни қайтариш режалари ҳақида маълум қилди — Teleradio.uz\n«Бизнинг дипломатлар Берлинда бўлиб ўтадиган навбатдаги Нормандия саммитини тайёрлаш учун доимий равишда ишламоқда. Биз унинг эрта ўтказилишини ва керакли тинчлик учун мулоқот ва ҳаракатни давом эттиришини кутмоқдамиз», — деди у.\nУнга кўра, расмийлар Украина ҳудудини беришга йўл қўймайдиган армияни қурмоқдалар ва Қримни жангсиз берганлар жавобгарликка тортилиши керак».\n«Биз Украинани қуруқликда, сувда, ҳавода ва кибер-космосда ҳимоя қила оладиган украин армиясини қурмоқдамиз. Ҳеч ким бизнинг суверенитетимизга, ҳудудий яхлитлигимизга тажовуз қилиш хаёлига ҳам келмаслиги учун. Ҳеч ким Украинанинг бир бўлаги тортиб олиниши мумкин деб ўйламаслиги учун. Қримни жангсиз тарк этганлар жавобгарликка тортилиши керак», — деди Зеленский.\n«Донбассдаги тинчлик ва Қримнинг ишғол этилмаслиги менинг асосий устувор вазифаларимдир», — деди Зеленский.\nУнга кўра, расмийлар ҳудудларни қайтариш учун самарали воситаларни қидирмоқдалар. У Киев ярим оролни Украинага қайтаришни муҳокама қилиш учун «Қрим платформаси» форматини яратаётганини эслади. «Мен ушбу ташаббусни аллақачон Европа Иттифоқи, Буюк Британия, Канада, Туркия ва бошқалар вакиллари билан муҳокама қилдим. Кўп одамлар унга қўшилишга ва фаол иштирок этишга тайёр эканликларини билдирдилар», — деди Зеленский.\n«Мен уларнинг ишларига аралашишга ҳаққим йўқ, лекин уларнинг ишларига баҳо бериш ҳуқуқига эгаман. Менинг баҳом қониқарсиз», — деди у.\n«Бу дастуримда ёзилган: коррупцияга қарши кураш эмас, балки унинг устидан ғалаба. Ҳуқуқни муҳофаза қилиш идоралари охиригача ўқимаган ва фақат биринчи қисмни вазифа сифатида қабул қилган деган гумон бор: «коррупцияга қарши кураш эмас». Тўғрисини айтганда, мен буларнинг барчасидан чарчадим. бизда коррупцияга нисбатан тоқат йўқ, буни Европа ва АҚШдаги шерикларимиз тасдиқлайди», — дея қўшимча қилди Зеленский.


Пахта далаларида » Зарафшон Газетаси\nПахта далаларида Иқтисодиёт\n02 ноябр 2017 12:00\nМелик Мўминов, Ҳаким Каримов, Қурилиш Ҳожиев, Озод ўуломов ўз вақтида жаҳон спорти ареналарида ўзбек ўғлонларининг нималарга қодир эканини амалда исботлаган. Бугун, вилоятда пахта йиғим-терими авж олган паллада улар каби номдор спортчи фахрийлардан иборат бир гуруҳ оқсоқоллар пайариқлик пахтакорларга кўмак бериш мақсадида белларига этак боғлашди.\n– Пахтанинг юртимиз тинчлиги, халқимиз фаровонлиги учун нечоғли аҳамиятга эга эканлигини чуқур ҳис этамиз, – дейди спорт фахрийлари вилоят кенгаши раиси Ҳамроқул Рофиев. – Шунинг учун ҳосилни ёғин-сочинли кунларга қолдирмай териб олишда ўз ҳиссамизни қўшиш ҳамда бу ташаббусимиз билан ёшларга ўрнак бўлайлик, деб далага отландик.\nФахрийларнинг ҳар бири 25-30 килограмдан пахта териб, хирмонга ўз ҳиссаларини қўшишмоқда.\nПахтачи туманидаги "Чавандоз" фермер хўжалиги деҳқонлари 24 гектар майдонда пахта етиштириб, 35 центнердан ошириб ҳосил кўтаришди.\n– Ишлаган, ғўза билан тиллашган асло кам бўлмас экан, – дейди хўжалик етакчиси Камолиддин Тўхтаев. – Пахта меҳнатга яраша даромад бераркан. Мана, ҳозирги хомчўтимизга қараганда бу йил пахтанинг ўзидан 37 миллион сўмдан зиёд соф фойда олишни кўзлаб турибмиз. Бундан ташқари, пахтанинг асосий қисмини хўжалигимиз аъзолари кучи билан териб олдик. Бу ҳам бизга анчагина даромад келтирди.\nВилоят истеъмолчилар ҳуқуқларини ҳимоя қилиш жамиятлари ҳудудий бирлашмаси Пайариқ туманининг Томайрот маҳалласи ҳудудида фермер хўжаликларига пахтани йиғиб-териб олишда кўмаклашаётган булунғурлик ҳашарчилар ҳамда Нарпай туманидаги Янгиариқ маҳалласининг уюшмаган аҳолисидан иборат отряд илғорларига совғалар тарқатди.\n– Пахтани илиқ кунларда териб олишда биз ҳам ўз ҳиссамизни қўшиш учун далага отландик, – дейди бирлашма раиси Инобат Ҳасанова. – Фермерлар ва теримчилар билан учрашиб, бугунги тинч, осойишта кунлар, юртимизда кечаётган сиёсий, иқтисодий ва ижтимоий ўзгаришлар ҳақида қизғин суҳбат қурдик, фикрлашдик.\n– Терим мавсумини сифатли ўтказишда илғор теримчиларни рағбатлантириб бориш жорий этилгани ўз самарасини бермоқда, – дейди Нарпай туманидаги Янгиариқ маҳалласи раиси Турғун Тўраев. – Маҳалламизнинг 165 нафар уюшмаган аҳолиси билан Алишер Навоий номли муқобил машина трактор парки ҳудудидаги фермер хўжаликларига кўмаклашиб келяпмиз. Бугун вилоят истеъмолчилар ҳуқуқларини ҳимоя қилиш жамиятлари ҳудудий бирлашмаси совғаларини олиб, хурсанд бўлдик.\nРеспубликамиз жамоатчилиги, хусусан, вилоятимиз ижодкор ва зиёлиларининг пахта-йиғим теримида "Зарбдор 30 кунлик" эълон қилиш тўғрисидаги ташаббусини қўллаб-қувватлаб, Ўзбекистон мудофаасига кўмаклашувчи "Ватанпарвар" ташкилоти вилоят кенгаши ходимлари ҳам пахтакорларга кўмак бермоқда.\n– Элимиз ризқи бўлган пахтанинг бир мисқоли увол бўлиши кечирилмас ҳол, – дейди "Ватанпарвар" ташкилоти вилоят кенгаши раиси Исомиддин Рўзиев. – Буни чуқур англаган 45 нафар ходимимиз Паст Дарғом тумани далаларида фермерларга елкадош бўлмоқда. Шу пайтгача туман хирмонига қўшган ҳиссамиз 60 тоннадан ошди.\nЯқинда тумандаги "Йўлдош Абдураим Тожихон" фермер хўжалигида пахта тераётган ташкилот ходимлари ҳамда Чархин шаҳарчасидаги уюшмаган аҳолидан таркиб топган терим отряди ҳашарчилари учун Самарқанд ҳарбий гарнизони оркестр жамоаси маданий дастур ташкил этди.\nСамарқанд шаҳридаги Ўрта Хўжасоат маҳалласининг уюшмаган аҳолисидан иборат ҳашарчилар Паст Дарғом туманидаги фермер хўжаликларига кўмаклашмоқда.\n– Маҳалламиздаги нуронийлар, уйда ўтирган вақтинча ишсиз фуқаролар ўз хоҳиши билан тумандаги Ал Хоразмий номли муқобил машина трактор парки ҳудудидаги фермер хўжаликлари далаларида ҳосилни йиғиштиришда қатнашяпмиз, – дейди маҳалла фаоли Амина Мусаева. – Ҳозирги кунда тумандаги "Шеробод ТИБ", "Бекобод" фермер хўжаликларида учинчи терим давом этаётганига қарамай, илғор теримчилар кунига 30-40 килограмдан пахта теришмоқда. Терилган пахта учун шу куннинг ўзида терим пулларининг берилаётгани уларга ғайрат бағишламоқда. Маҳалладаги нуроний отахон ва онахонларни кўриб, ёшлар ҳам пахта даласига отланишмоқда.\nИлғор теримчиларга совға


Саудия Арабистони ширкати Ўзбекистонда ишлаб чиқарилган махсус (...)\nСаудия Арабистони ширкати Ўзбекистонда ишлаб чиқарилган махсус кийимларни харид қилишга қизиқиш билдирмоқда\nЎзбекистон экспорт салоҳиятини ошириш ҳамда ўзбек компаниялари томонидан ишлаб чиқарилаётган маҳсулотларни халқаро бозорда муносиб ўрин эгаллашини таъминлаш мақсадида мамлакатимизнинг\nАр-Риёддаги элчихонаси томонидан «Istiqlol Tekstil Dizayn LLC» компанияси ҳамда Саудия Арабистони Подшоҳлигининг «Kiswa Lil Khiyata» ширкати ўртасида видеоконференция шаклида учрашув ташкил этилди, деб хабар бермоқда «Дунё» АА мухбири.\nВидеоконференцияда «Istiqlol Tekstil Dizayn LLC» компанияси асосчиси Бахтиёр Умаров, мамлакатимиз элчихонаси вакиллари ва Саудия Арабистонининг «Kiswa Lil Khiyata» ширкати Бош ижрочи директори Рашид Муҳаммад ал-Дўсарий иштирок этди.\nМуҳокамалар аввалида «Ideal» бренди остидаги ўзбек маҳсулотлари ҳамда уларни ишлаб чиқарувчи корхоналар тақдимоти ўтказилди.\n«Ideal» бренди остида эркаклар костюм-шимлари, аёллар ва болалар кийим-кечаклари, пойафзаллар ҳамда буюртмага мувофиқ мактаб ва турли касб эгаларининг махсус кийимлари компаниянинг 6 та фабрикасида ишлаб чиқарилиши таъкидланди.\nСаудия Арабистонининг «Kiswa Lil Khiyata» ширкати 2010 йил ташкил этилган. Унинг 50 фоиз акциясига Рашид Муҳаммад ал-Дўсарий эгалик қилади. Ширкат Подшоҳликнинг 5 та вилоятида ўз филиал ва йирик савдо марказларига эга.\nШунингдек, у Италия, Испания ва Буюк Британиядаги таниқли бренд маҳсулотлар савдоси билан шуғулланади.\nРашид Муҳаммад ал-Дўсарий ўзбекистонлик тадбиркорларга Саудия Арабистони ички бозори талабларидан келиб чиқиб, кийим-кечак маҳсулотлари тикиб бериш таклифини билдирди.\nБундан ташқари, Саудия ширкати «Ideal» бренди остида Подшоҳликдаги ўт ўчириш хизматлари ва нефть-газ соҳасидаги йирик компанияларга махсус кийимлар тиктириш учун буюртма беришга тайёрлигини маълум қилди.\nМузокараларда томонлар логистика масалалари бўйича ҳам ўзаро фикр алмашди.


ОАВ: АҚШ ҳарбий самолётлари Швеция чегарасини охирги 5 йил ичида энг кўп миқдорда бузган\n20:46 / 09.10.2015\nАҚШ ҳарбий-ҳаво кучлари 2011-2015 йиллар давомида энг кўп миқдорда Швеция ҳаво ҳудудини бузган. Бу ҳақда Dagens Nyheter газетаси ёзмоқда.\nАввал сир сақланган ва газетага Швеция қироллиги томонидан тақдим қилинган статистикага кўра, тўлиқ бўлмаган 5 йил ичида АҚШ самолётлари 7 марта ноқонуний тарзда мамлакат чегарасини кесиб ўтган.\nШвеция чегарасини бузиш борасида 2-ўринда 6 мартадан чегарани ноқонуний бузган Россия ва Германия, ундан кейин Норвегия (5), Монако (3), Нидерландия, Польша, Қатар (2), Албания, Баҳрайн, Дания, Эстония, Франция, Португалия ва Туркия (бир мартадан) бормоқда.\nШвеция Қуролли кучларининг янги бош қўмондони Микаэль Бюденнинг айтишича айнан Россия “Болтиқ минтақасида хавфли ривожланишнинг ҳаракатлантирувчи кучи” ҳисобланади.\nРоссия ҳарбий-коинот кучлари бош қўмондони генерал-полковник Виктор Бондаревнинг айтишича, Россия ҳарбий-коинот кучлари парвозларни халқаро қонунчилик ва парвозлар қоидаларига қатъий амал қилган ҳолда бажаради.


30 Июль 16:08\nTASHKENT. Kazinform – Ўзбекистонда «Спутник V» вакцинасининг биринчи партияси ишлаб чиқарилди. Бу ҳақда Ўзбекистон Республикаси Санитария-эпидемиологик осойишталик ва жамоат саломатлиги хизмати бошлиғи Баҳодир Юсупалиев «Ўзбекистон 24» телеканалига маълум қилди, деб хабар беради Kazinform мухбири.\n«Спутник V» вакцинасининг биринчи партияси ишлаб чиқарилди. Сифатини текшириш учун Россиядаги Н.Ф. Гамалея номидаги Миллий эпидемиология ва микробиология илмий марказига юборилган. Бу зарур процедура, у ҳамма жойда амалга оширилади. Энди биз текширув натижасини кутмоқдамиз, шундан кейин республикамизда тўлиқ ишлаб чиқаришни амалга ошириш мумкин бўлади»,- деди Б.Юсупалиев.\nУнинг таъкидлашича, вакцина Тошкент вилояти Олмалиқ шаҳридаги Жўрабек лабораториес фармацевтика компанияси томонидан ишлаб чиқарилган. Биринчи босқичда вакцина Россиядан етказиб берилган хомашёдан ишлаб чиқарилган.\n«Биринчи босқичда вакцина Россиядан етказиб бериладиган хомашёдан ишлаб чиқарилиши режалаштирилган. Аммо янги лаборатория қурилиши бошланган, шу туфайли ушбу препаратнинг тўлиқ ишлаб чиқариш цикли Ўзбекистонда ташкил этилади», - деди СЕС раҳбари.


Голливуд актёри Рустам Саъдиев фильмида бош ролни ижро этади\n15:48 / 01.08.2015\nShov-shuv.uz сайтининг маълум қилишича, "Кариб денгизи қароқчилари", "Муқаддас замин" каби Голливуд фильмларидаги иштироки орқали танилган актёр Гассан Массуд ўзбекистонлик режиссёр Рустам Саъдиев суратга олаётган "Барон" фильмида бош ролни ижро этиш учун таклиф этилган.\nМаълум бўлишича, режиссёр айни пайтда "Барон" фильмининг суратга олиш ишлари билан Истанбулда бўлиб турибди ва шу вақтгача машҳур актёр билан ҳамкорлик қилаётгани ҳақида билдирмаган.\nShov-shuv.uz сайти муаллифи таниқли режиссёр Ридли Скотт Гассан Массуднинг истеъдодини юқори баҳолаб, унга "“Муқаддас замин” фильмидаги бош роллардан бирини берганини эслаб, Рустам Саъдиевни ҳам Скоттга қиёслайди.\nМуаллиф режиссёр билан телефон орқали гаплашиб, ундан фильм ва Гассан Массуднинг ушбу фильмга таклиф этилиш жараёни билан қизиқади.\n“Барон”да кўплаб машҳурларнинг иштироки ўзимга нисбатан иззатталаблик ё-да ҳамкасбларим олдида ўзимни кўрсатиш эмас. Бу ўзбек фильми дунё халқлари орасидаги глобал муаммога кенгроқ ва чуқурроқ маънода ўткир назар ташлашни ўз олдига мақсад қилди. Табиийки, фильмда жаҳонда танилган актёрлар ижроси унинг дунёдаги кўп давлатларда обрўсини оширади. “Барон” – биргина режиссёр иши эмас, бу фильм устида жуда катта ижодий жамоа тер тўкмоқда. Гассанга келсак, актёр сифатида у менга ёқади. “Барон”да мен мўлжалланган ролга унинг характери ва ташқи кўриниши жуда мос. Муҳими, Голливуд фильмлари орқали танилган машҳур юлдуз таклифимизни рад этмай, “Барон”да рол ижро этишга розилик берди. Ўйлайманки, янги картинам киномухлислар ишончини оқлайди", дейди режиссёр.\nШундан сўнг, Голливуд киноюлдузи ҳам илк марта ўзбек ОАВи вакилига интервью беради. Муаллиф ундан илк таассуротлари ҳақида сўрайди.\n"Ассалому алейкум! Илиқ фикрларингиз учун ташаккур. Тўғри, аксарият ролларимни Голливуд фильмларида ижро этганман. Буюк Британиядаги агентим ўзбекистонлик киноижодкорлардан таклиф тушгани ҳақида айтганида, бошим кўкка етди. Чунки, бу кўҳна замин, бетакрор тарихий диёр ҳақида анча маълумотга эгаман. Илм-фан тараққиётида донғи кетган мамлакатнинг ижодкорлари ҳам билимли, интилувчан ва замонавий идрокда бўлишига шубҳам йўқ. Таклифга жавобни узоқ ўйламадим. Агентим орқали розилигимни билдирдим. Шу фильмда суратга тушиш учун Истанбулга учиб келдим. Мана, учрашдик. Ижодкорлар ҳақида тасаввурим чин эканлиги исботини топди. Фильмларим жўғрофияси яна бир гўзал мамлакат, бағрикенг халқ қалби билан кенгаяётганидан хурсандман. Ўзбек киномухлисларига янада яқин қилишда эса Рустамнинг ўрни бўлакча. Унга алоҳида миннатдорчилик билдираман. Айни пайтда ролимга тегишли диалоглар билан танишаяпман. Шундай экан, бу фильм билан боғлиқ бошқа саволларингизни суратга тушиш жараёнларидан сўнг кутиб қоламан. Шукран!", дейди актёр.\nМаълумот учун, Гассан Массуд Финляндия ва Германияда таҳсил олган. Сўнгра ватани Тунисга қайтиб, театр санъати мактабини тугатиб, шу даргоҳда 10 йил дарс берди. У Тунисдаги араб-африка театр маркази асосчиларидан бири ҳисобланади.\nШу тариқа, энди унинг фильмографиясидан “Муқаддас замин” (Салоҳиддин), “Бўрилар водийси: Ироқ” (Абдураҳмон Холис Каруки), “Кариб денгизи қароқчилари: дунёнинг охири” (Капитан Амманд), “Умар ибн ал-Ҳаттоб”( сериал, Абу Бакр), “Чиқиш: Худолар ва Шоҳлар” ( Рамзеснинг катта вазири) каби машҳур фильмлар қаторида "Барон" фильми ҳам жой олади.


Closer Макроннинг жозибадорлигини 26 минг еврога баҳолади\n09:25 / 25.08.2017\nФранция президенти Макроннинг ўзига зеб бериши ўта серхаражатдир. У Елисей саройида бўлган 3 ойлик муддат ичида визажист хизматига 26 минг евро сарфлаган, деб ёзмоқда Closer. Масалан, Франсуа Олланд макияж ишларига бир ойда 6 минг евро сарфлаган, аммо тўғри шахсий сартарошига катта пул сарфлагани кўпчиликнинг эътирозларига сабаб бўлганди.\nЮз рангининг бир хиллиги, терининг ёш кўриниши — нима Макрон кимгадир ёқишни хоҳлаяптими? Айтиш мумкинки, ҳа, деб ёзади Closer. Гап макияж ҳақида борганида, Франция президенти олди-орқасига қарамай сарфлайди. У 3 ой мобайнида визажистга 26 минг евродан ортиқ маблағ тўлаган.\nЭммануэль Макроннинг бу жиҳатдан ўзига хослиги эътиборга олинса, унинг сайловолди кампаниясидаги визажисти Наташа М. келгуси беш йил мобайнида юқори ҳақ тўланадиган иш билан таъминланганига ишонса бўлади.\nАлбатта, ҳар доим ажойиб жилоланган юзга эга бўлиш ёқимли, аммо бу арзон ҳаловатлардан эмас. Президентнинг шахсий визажистига тегишли иккита 10 минг ва 16 минг евролик чек бунга далил бўла олади.


Исмлар сонини ҳисоблашга кетган вақт: 0.016947 сек.\nИбоча (Ibocha) » арабча » қиз бола\nуятли, андишали, жажжи, кенжа қиз.\nИбрай (Ibray) » қадимий яҳудийча » ўғил бола\nИброҳим исмининг қисқарган шакли.\nИбрат (Ibrat) » арабча » ўғил бола\nбарчага намуна, ўрнак бўлувчи, ахлоқли бола ёки насиҳатни қабул қилувчи бола. Шакллари: Ибратжон.\nИбратмирза (Ibratmirza) » арабча, форс-тожикча » ўғил бола\nқаранг Ибрат ва Мирза.\nИброҳим (Ibrohim) » қад. яҳудийча » ўғил бола\n"Библия"даги Абраам исмининг арабча шакли бўлиб, "халқлар отаси" маъносини англатади. Ривоятларга кўра, Иброҳимнинг Исҳоқ ва Исмоил деган ўғиллари бўлган. Исҳоқдан яҳудий халқи, Исмоилдан эса араблар тарқалган.\nИброҳиммирза (Ibrohimmirza) » қадимий яҳудийча, » ўғил бола\nқаранг Иброҳим ва Мирза.\nИброҳимхалил (Ibrohimxalil) » қад. яҳудийча. » ўғил бола\nИброҳим Аллоҳнинг дўстидир ёки қаранг Иброҳим ва Халил.\n270 Синоним: Номаълум Ўз вариантингизни киритинг.\nИброҳимхўжа (Ibrohimxo'ja) » қадимий яҳудийча, » ўғил бола\nхўжалар авлодига мансуб Иброҳим исмли бола.\nИброҳимча (Ibrohimcha) » қад. яҳудийча » ўғил бола\nИброҳим исмли жажжи, кенжа ўғил.\n142 Синоним: Номаълум Ўз вариантингизни киритинг.\nИброҳимқул (Ibrohimqul) » қадимий яҳудийча, » ўғил бола\nИброҳим пайғамбарнинг қули, содиқ хизматкори.\nБошига ⇦ Олдинги 1 2 3 4 5 6 7 Кейинги ⇨ Охирига (41)


Нурсултон Назарбоевнинг халққа махсус мурожаати бугун кечқурун эълон қилинади\n10:04 / 31.01.2017\nҚозоғистон президенти Нурсултон Назарбоев 30 январь куни кечқурун мамлакат телеканаллари орқали махсус чиқиш қилди. Унинг мурожаати матни 31 январь оқшомида эълон қилинади.\nНурсултон Назарбоев сўнгги бор 25 январь куни халққа махсус мурожаат билан чиқиш қилганди.\n«25 йил давомида биз икки модернизацияни амалга оширдик. Биринчиси — бозор иқтисодиёти тамойилларига асосланган буткул янги давлатнинг яралиши. Иккинчиси —«Стратегия—2050» лойиҳаси амалга оширилиши ва пойтахт Остонанинг барпо этилиши.\nБугун дунёда технологик йўналишда юз бераётган туб ўзгаришлар иқтисодий ўсишнинг янги моделига ўтишни талаб қилмоқда. Шу сабабли халққа мурожаатим Қозоғистоннинг учинчи модернизациясига бағишланади. Бизнинг вазифамиз — мамлакатнинг янги шароитлардаги глобал рақобатбардошлилигини таъминлаш», — дея таъкидлаган президент.\nУ давлатнинг сиёсий модернизацияси ва янги технологик модернизация бир-бирини тўлдириши ва мамлакатнинг узоқ муддатли ривожланиши учун хизмат қилишини билдирган.\nПрезидентнинг айтишича, мамлакат фақат шу тариқа «Стратегия—2050» лойиҳасининг асосий мақсади — Қозоғистоннинг дунёнинг энг ривожланган 30 давлати қаторига киришига эришиши мумкин.


Худонинг сўзи 61 — Dilkashradio.com\nАзиз радио тингловчи, “чўпон” деган сўзни эшитганингизда сизнинг кўз олдингизда қандай образ гавдаланади? Менимча, албатта, кўпчилигимиз, айниқса ҳали Худовандни таниб билмаган дўстларимизнинг кўз ўнгида ўз қўйларининг ортидан тиним билмай югуриб юрган кишининг образи пайдо бўлса ажаб эмас.\nАлбатта, биз жамоатларда ўз хизмати ила Худовандга бағишланган кишиларни тушунамиз. Бундан ташқари, мен чўпон деганда доимо уйида меҳмонларнинг кети узулмайдиган, бемор одамларнинг ҳолидан хабар олувчи, бир биридан хафа бўлган инсонларни яраштириб қўйувчи кишини ҳам тасаввур қиламан.\nБир сўз билан айтадиган бўлсак, Худонинг азиз хизматчиси чўпон бўлади. Чўпонлар учун энг оғир ва қийин бўлган нарса, улар деярли ўз оилаларини кўрмайдилар. Керак бўлса, ўзининг ибодатхонасида ҳам камдан кам бўлади.\n.Ҳозирги кунда замонавий профессионал чўпонлар ҳам жуда кўп десак хато бўлмас. Албатта, уларнинг қўлида қайсидир масиҳий мактабларни тугатганлиги тўғрисида дипломлари ҳам бор.\nАйрим шунга ўхшаш чўпонлар ўзларича янги методлар билан ўз жамоатларини бошқаришга ҳаракат қилишади. Ибодатхона уларнинг ишхонасидай жойга айланиб улгурган. Хуллас, йигирма биринчи аср чўпони қандай бўлиши керак?\nАлбатта, мен ишонч билан таъкидлаб айтоламанки, Раббимиз Исо Масиҳ ҳозирги кунда ҳам ҳар биримиз учун ўрнак бўла олади. У ҳар қандай прфессионал чўпондан ҳам устундир. Ҳозирги кўплаб чўпонлар ўз шогирдлари ва жамоатдаги бошқа биродарлар билан кўпи билан икки соат вақт ўтқазиши мумкин.\nАгар Раббимизнинг ҳаётига назар солсак, У Ўз шогирдлари билан эртадан кечгача вақт ўтқазган. Керак бўлса, улар билан бирга яшаган ҳам. Исо Масиҳ Ўз шогирдлари ҳақида ғамхўрлик қиларди.\nУларнинг ҳаётларида учраб турадиган турли муаммоларни ечишда имкон даражасида ёрдамлашарди. У Ўзининг ҳар бир шогирдига шунчалик яқин эдики, шогирдлари Раббимиздан ҳеч ажралишни хоҳламас эдилар. Раббимиз жуда меҳрибон, ғамхўр чўпон бўлганига ҳеч биримизда асло шубҳа бўлмаса керак.\nАзиз биродарлар, келинг, Раббимиз каби меҳрибон чўпон, ўз қўйлари учун жонини фидо қиладиган чўпон бўлишга ҳаракат қилайлик. Азизлар, сизлар билан хайрлашар эканман, интернетдаги ўзимизнинг сайтимиз манзилини сиз, азизларга, яна бир бор эслатиб ўтмоқчиман: www.najot.com Яна радио тўлқинларида учрашгунча хайр, саломат бўлинглар.


Пўлат Бобожонов «Чироқчи воқеаси» бўйича туман ИИБ раҳбарларини ишдан олди. Уларнинг икки нафари ички ишлар тизимидан ҳайдалди - Daryo\n20:53, 07.03.2020 68289\nИчки ишлар вазири Пўлат Бобожонов 7 март куни Қашқадарё вилоятида бўлиб, «Чироқчи воқеаси» бўйича яна 6 нафар ИИБ ходими ишдан олинганини маълум қилди. Бу ҳақда «Дарё»га вилоят ИИБ ахборот хизмати раҳбари Ирода Расулова хабар берди.\nМаълум бўлишича, Чироқчи туман ИИБ бошлиғи Фазлиддин Юсупов, туман ИИБ бошлиғининг ёшлар масалалари бўйича ўринбосари Норбек Қобилов, тарбиявий ишлар бўйича ўринбосар Нодир Исматов, тергов бўйича ўринбосар Дилшод Расулов эгаллаб турган лавозимидан озод этилган.\nТуман ИИБ бошлиғининг биринчи ўринбосари Юнус Менгноров ва 4-сонли ИИБ катта профилактика инспектори Шерзод Раҳмонов эса ишдан бўшатилган. Алоҳида таъкидланишича, энди улар ички ишлар тизимида фаолият юритмайди.\nЭслатиб ўтамиз, Қашқадарё вилоятининг Чироқчи туманида мол ўғирлашда гумон қилинган 32 ёшли эркак 2020 йил 23 январь ИИБ ходимлари томонидан калтакланиши оқибатида вафот этганди. Кейинроқ ИИБнинг бошқа ходимлари ушбу жиноятни яшириш мақсадида гувоҳларга босим ўтказгани маълум бўлди.\nМавзуга доир: «‘Участкавойъларингни қутқариб қолсаларинг, ургани йўқ десаларинг, рози қилади». Чироқчилик ИИБ ходимлари қотилликни яшириш учун гувоҳларнинг оғзини ёпишга уринган\nМазкур ҳолат юзасидан жиноят иши очилиб, икки нафар ИИБ ходими қамоққа олингани ҳақида хабар берилди. Сўнгра фуқаронинг уриб ўлдирилишида яна 13 нафар ходимнинг қўли борлиги маълум қилинди.\n19:56, 05.04.2020 277437\n01:08, 16.03.2020 340981\n00:22, 29.03.2020 334361\n07:58 Бугун 385\n07:32 Бугун 3974\n07:11 Бугун 5844\n06:45 Бугун 4603\n23:48, 05.06.2020 175616\n22:28, 05.06.2020 142522\n07:45, 06.06.2020 122841\n14:32, 06.06.2020 82912